Windows prikazivač fotografija može da pravi štampane kopije digitalnih fotografija.\nAko nemate štampač pri ruci, možete koristiti Windows za naručivanje odštampanih primeraka na mreži.\nPrikaži sveŠtampanje sopstvenih slika\nZapamtite: kvalitet štampanja zavisi od nekoliko faktora, uključujući izbor papira i mastila, postavke štampanja i kvalitet originalne fotografije.\nKliknite dvaput na sliku da biste pokrenuli Windows prikazivač fotografija.\nNa traci sa alatkama kliknite na dugme Odštampaj, a zatim izaberite stavku Štampanje.\nU dijalogu Štampanje slika izaberite štampač, veličinu papira, kvalitet štampanja, stil štampanja i broj kopija.\nDijalog „Štampanje slika“ u programu Windows prikazivač slika\nKada završite, kliknite na dugme Odštampaj.\nDa biste direktno pokrenuli dijalog Štampanje slika, kliknite desnim tasterom miša na sliku i izaberite stavku Štampanje.\nNeki štampači dozvoljavaju štampanje preslikane kopije slike (koja se ponekad naziva „obrnuta i položena“ ili „obrnuta i uspravna“). Ako je ova opcija izabrana, slika pregleda u dijalogu Štampanje slika se neće menjati. Međutim, slika će se odštampati kao preslikana kopija.\nNaručivanje odštampanih primeraka na mreži\nPomoću programa Windows prikazivač fotografija možete sa lakoćom naručiti odštampane primerke sa usluge na mreži.\nNa traci sa alatkama izaberite stavku Štampanje, a zatim kliknite na dugme Naruči odštampane primerke.\nNa stranici Izbor kompanije koja pruža usluge štampanja izaberite kompaniju i kliknite na dugme Pošalji slike.\nSledite uputstva da biste dovršili narudžbinu. Kompanija koja pruža usluge štampanja će obično tražiti da izaberete veličinu, stil i broj kopija koje želite.\nRačunar mora biti povezan sa Internetom da biste koristili ovu funkciju.\nLista kompanija koje pružaju usluge štampanja možda zavisi od lokacije.\nZa pomoć oko uređivanja fotografija, njihovo slanje putem e-pošte ili prenos sa fotoaparata na računar pogledajte odeljak Digitalne fotografije: preporučene veze. Da biste saznali više o programu Windows prikazivač fotografija, pogledajte odeljak Prikaz i korišćenje slika u programu Windows prikazivač fotografija.\nDodatni zadaci za štampanje\nŠta biste želeli da uradite?\nRazumevanje problema sa štampanjem. Pogledajte odeljak Zašto ne mogu da štampam?\nŠtampanje Veb stranice, e-poruke ili dokumenta. Pogledajte odeljak Štampanje dokumenta ili datoteke.\nPromena boje, veličine papira ili drugih opcija. Pogledajte odeljak Izbor opcija štampanja.


Uskoro nov asfalt u Vračev Gaju - eVršac\nOpština Bela Crkva raspisala je javnu nabavku za izgradnju kolovoza saobraćajnice u ulici Marka Stojanovića, takozvani „Treći sokak“ u Vračev Gaju. Vrednost radova je 15 miliona dinara, a krajnji rok za prijavu izvođača je 28. mart.\nPredsednica opštine Bela Crkva Violeta Simić, istakla je da lokalna samouprava posebnu pažnju posvećuje selima i poboljašanju uslova života stanovništa u seoskim sredinama.\n„Kao što smo i obećali, ulazimo u finalnu fazu realizacije projekta izgradnje kolovoza u ulici Marka Stojanovića u Vračev Gaju. Stanovici ovog naseljenog mesta uskoro će dobiti nov asfalt, koji će prvenstveno značiti vozačima, ali i svim meštanima, u njihovim svakodnevnim aktivnostima“, naglasila je Simić.\nDa podsetimo, završena je javna nabavka i za izgradnju kolovoza saobraćajnice u ulici Valerije Dokna u Grebencu, uskoro se očekuje početak radova, a oba ova projekta se finansiraju iz budžeta opštine Bela Crkva.


Portal o izolaciji\nPortal koji se bavi svim vrstama izolacionih materijala i sistema koji se koriste u građevinarstvu\nU pripremi je portal na kome ćete naći sve što vas zanima o izolaciji bilo da ste profesionalac iz oblasti građevinarstva ili neko ko bi da se informiše pre nego što angažuje profesionalce.\nPredstavljaće takođe i mesto za sve vas proizvođače i distributere izolacionih proizvoda i izvođače izolaterskih radova gde možete da predstavite svoje proizvode i usluge tako da za njih čuju upravo oni kojima su ti proizvodi i usluge potrebni.\nPrvi savet koji vam možemo dati po pitanju izolacije je da se pre izbora rešenja posavetujete sa stručnjacima iz ove oblasti i da samo izvođenje radova prepustite njima. Jer izolacija ima značajnu ulogu na objektu i neophodan je element konstrukcije - štiti objekat, ali i boravak ljudi u njemu čini zdravijim i prijatnijim.\nNa žalost, praksa pokazuje da je često loše ili nije uopšte izvedena, a jedan od razloga je investicija i ulaganje u izolaterske radove i materijale. Kako se pokazalo, izolaciji se ne pridaje značaj koji bi trebala da ima, a nije retkost ni nedovoljno poznavanje mogućih i dostupnih rešenja.\nZato je naš tim pokrenuo portal čiji je cilj da pruži dovoljno znanja i informacija o svim vrstama izolacije u objektu i da reši nedoumice oko toga gde, kad i šta primeniti. Kao i šta od dostupnih mogućnosti na tržištu može da se očekuje. Da približi rešenja kupcima i predstavi kompanije koje se ovom oblasti bave kod nas.\nO kojoj god vrsti izolacije da govorimo - zvučna, termo ili hidroizolacija, činjenica je da ne postoji univerzalno rešenje. Neka se u praksi primenjuju više, dok su na tržištu dostupni različiti proizvodi i materijali koji su manje ili više efikasni. Razvoj tehnologije i zahtevi tržišta, kao i briga za očuvanjem životne sredine i energetske efikasnosti objekata, konstanto unapređuju postojeća rešenja ili pronalaze nova, još efikasnija.\nJedno je sigurno kad se o izolaciji radi - naknadne sanacije i prepravke su na kraju uvek skuplje nego da se u izolaciju uloži na početku i da se izvede kako treba. S toga je savet da se izolaterski radovi prepuste stručnim licima obučenim za njihovo projektovanje i izvođenje. I da se o njoj razmišlja od samog starta tj. pri projektovanju objekta.\nNa portalu Izolacija.rs moći ćete da nađete tekstove sa korisnim savetima i preporukama o svim vrstama izolacije, o materijalima i proizvodima dostupnim na našem tržištu. Moći ćete da pročitate o novim i efikasnosti postojećih rešenja koja su u širokoj primeni.\nOsnovna uloga termoizolacije je da usporava kretanje toplote i time, prvenstveno, olakšava grejanje i hlađenje prostorija. Toplotna izolacija povećava udobnost životnog i radnog prostora, i znatno smanjuje cenu utroška energije. U ovoj kategoriji želimo da vas upoznamo sa materijalima, njihovim karakteristikama, pravilnom ugradnjom, isplativosti, kao i ponudom termoizolacionih materijala na tržištu.\nVodonepropusnost građevinskih elemenata predstavlja jedan od osnovnih zadataka prilikom izgradnje objekata. Hidroizolacioni materijal i sistem koji ćemo upotrebiti zavisi od vrste građevinskog elementa kojeg izolujemo, od klimatskih uslova, kao i od namene objekta. U ovoj kategoriji vas upoznajemo sa tradicionalnim, ali i inovativnim materijalima za hidroizolaciju, njihovom pravilnom upotrebom i ponudom na tržištu.\n- Sajt je u pripremi -\nZa sve dodatne informacije možete da nas kontaktirate: redakcija@izolacija.rs


21. 10. 2015. Stefanović: U borbi protiv kriminala nema povlašćenih\nMinistar unutrašnjih poslova Republike Srbije dr Nebojša Stefanović izjavio je danas u Vrbasu da će novi Zakon o policiji, koji je poslat na mišljenje Evropskoj komisiji, doprineti da srpska policija bude efikasnija i da građani dobiju policiju koja će biti profesionalnija, iskusnija i sposobnija i koja će svoj posao obavljati u najboljem interesu građana Srbije.\nStefanović je na tribini „Bezbednost građana“ istakao da je jedan od ključnih ciljeva Ministarstva unutrašnjih poslova reforma policije, koja će kroz novi zakon uvesti princip karijernog napredovanja.\n„Čuo sam kritike da ovim zakonom ministar sebi daje veća ovlašćenja, a upravo predloženim rešenjima ministru policije oduzeta su brojna ovlašćenja, između ostalog i mogućnost vanrednog unapređenja polcijskih službenika“, rekao je Stefanović.\n„Karijerno napredovanje znači da čin stičete isključivo na osnovu znanja i zasluga, tokom obavljanja posla policajac, da bi napredovao, mora pokazati požrtvovanje, rezultate i mora da ima odgovarajuću školu“, rekao je Stefanović.\nOn je naglasio da će se zakonom ojačati i Sektor unutrašnje kntrole, koji će po novom zakonu imati ovlašćenje da kontroliše ne samo policijske službenike, već i sve zaposlene u Ministarstvu - one koji se bave javnim nabavkama , ali i svim drugim poslovima u delokrugu MUP- a.\nU borbi protiv kriminala, kako je nagasio Stefanović nema povlašćenih i „Svako, bez obzira na stranačku pripadnost materijalno stanje ili funkciju koju obavlja, ukoliko je prekršio zakon biće priveden“.\n„Ti ljudi mirno prolaze kroz Srbiju, ne čine krivična dela, ne kradu, ne prave probleme, ne tuku se sa našim stanovništvom“, rekao je Stefanović, istakavši da su jedini problemi sa kojima se, vezano za migrante, policija suočava krivična dela koja su počinjena nad njima.\nPodsetivši da je Srbija kroz istoriju imala iskustva sa migracijama i proterivanjem, Stefanović je poručio da naša država mora biti humana i pristojna zemlja.\nGovoreći o situaciji u regionu, terorističkim napadima u Kumanovu i Zvorniku neredima u Crnoj Gori, Stefanović je naglasio da srpska policija neće dozvoliti da se te krize prenesu na našu teritoriju.


Škeljzenu Malićiju onemogućen ulaz u Srbiju - Kosovo 2.0\nPiše Kosovo 2.0 - 19.06.2018\nPutovao je da bi učestvovao na diskusiji o kulturnoj saradnji.\nFilozofu i umetničkom kritičaru Škeljzenu Malićiju (Shkelzen Maliqi) je danas onemogućen ulaz u Srbiju na graničnom prelazu Merdare. Srpska granična policija mu nije pružila nikakve informacije ili razloge zbog kojih su doneli ovakvu odluku.\nMalići je putovao sa dramskim piscem i direktorom organizacije Ćendra multimedija (Qendra Multimedia) Jetonom Nezirajem, glavnom i odgovornom urednicom Kosova 2.0 Besom Luci i fotografkinjom Majljindom Hodža (Majlinda Hoxha). Oni su planirali da učestvuju u diskusiji povodom objavljivanja “20 godina Përtej/Preko/Beyond”, što je publikacija koja mapira hronologiju dvadesetogodišnje kulturne saradnje između nezavisnih kulturnih oblasti obeju zemalja. Publikacija i diskusija jesu proizvod kolaborativnog projekta između Centra za kulturnu dekontaminaciju, sa sedištem u Beogradu, i Kosova 2.0, sa sedištem u Prištini.\nNakon što je Malićiju onemogućen ulaz, drugi članovi grupe su takođe odlučili da se vrate u Prištinu. Ovo su učinili s mišlju da bi njihov nastavak putovanja u Beograd i učešće u događaju samo doprineo normalizovanju diskriminatorskih praksi i nehumanog tretmana kosovskih građana. Štaviše, ovaj incident je protivan procesu normalizacije između dveju država i predstavlja neuspeh da se poštuje jedan od fundamentalnih principa ovog procesa — slobode kretanja.K\nNaslovna fotografija: Majlinda Hoxha (Majljinda Hodža) / K2.0.


BiH – Kakanj24\nVakcinacija u BiH: Koliko vakcina smo dobili, šta i do kada čekamo?\nDugo očekivane doze vakcina iz Kovaks mehanizma za Bosnu i Hercegovinu naredne sedmice trebale bi biti dostavljene ustanovama koje će obavljati vakcinaciju. Riječ je o skromnim dozama koje neće biti dovoljne ni za imunizaciju…\nVUČKO SE OPET HVALI: Jeo sam sarajevske ćevape- DESET, AL’ U ČITAV SOMUN\nIbalkan.net / vijesti.ba VUČIĆ je objavio fotografiju na svom Instagram profilu nakon današnje posjete Sarajevu… https://www.instagram.com/p/CL6lvoFpvnF/ Aleksandar Vučić, predsjednik Srbije, počastio se sarajevskim ćevapima…\nNa današnji dan prije 29 godina održan je referendum za nezavisnost Bosne i Hercegovine. Tog 1. marta 1992. godine, 64 posto građana BiH svih naroda i narodnosti se izjasnilo da želi živjeti u suverenoj i nezavisnoj državi. Na glasanje…\nKakanj ukrašen BH zastavama\nTradicija ukrašavanja grada zastavama i ostalim patriotskim obilježjima se nastavlja i ove godine. Kakanj u punom sjaju čeka 1. mart, dan državnosti Bosne i Hercegovine.


U Rožajama počinje rekonstrukcija centralnog mosta sa orijentalnim detaljima – Sandžačke Novine\nU Rožajama počinje rekonstrukcija centralnog mosta sa orijentalnim detaljima\nPredsjednik Opštine Rožaje Rahman Husović i koordinator TIKA kancelarije u Podgorici Abdurahman Toprak potpisali su danas Protokol o saradnji na realizacji projekta rekonstrukcije starog mosta i pješačkih staza u gradskom jezgru.\nCijena radova koje će u potpunosti finansirati TIKA procijenjena je na oko 400 000 eura.\nIzvođač radova će početi pripremne aktivnosti u toku narednih dana.\nKoordinator TIKA-e Abdurahman Toprak čestitao je građanima Rožaja buduće sprovođenje projekta i zahvalio se lokalnom rukovostvu na čelu sa predsjednikom Husovićem na, kako je ocijenio, korektnom i efikasnom angažmanu u predprojektnim aktivnostima. Toprak je kazao i da je siguran da će se dobra saradnja sa Opštinom nastaviti do završetka radova.\nNa sastanku koji je danas tim povodom održan u zgradi Opštine ocijenjeno je da je projekat rekonstrukcije starog mosta i pješačkih staza od neprocjenjive važnosti jer će vizuelno vratiti dio nekadašnjeg ambijenta u tom dijelu rožajske čaršije.\nTurske snage neutralizirale pet terorista PKK na sjeveru Iraka


Prvi čovek Fudbalskog saveza Srbije Slaviša Kokeza razočaran je stanjem i ponašanjem odgovornih, a najavio je mogućnost da će, ako ne bude zadovoljan promenama, početkom juna rasformirati Sudijsku komisiju.\nSudija Srđan Obradović završio je iza rešetaka posle velike prašine koja se podigla kada je napravio cirkus na superligaškom meču Spartak - Radnički. Predsednik FS Srbije Slaviša Kokeza zatražio je da se Obradović skine sa liste i klupko je počelo da se odmotava.\nA šta se zapravo valja iza brda? Fudbalski dželat pao je zbog onoga što se već duže vreme provlačilo po kuloarima, ali niko nije hteo ili smeo da kaže - da arbitri vedre i oblače po srpskim terenima. Međutim, kako Blicsport saznaje, uslediće velika seča dželata! I to već 22. maja, kada će u Surdulici, dan pre finala Kupa Srbije, biti održana sednica Izvršnog odbora FS Srbije na kojoj će biti formirana nova Sudijska komisija, koja će dobiti odrešene ruke da napravi novu sudijsku listu. Ali ni to neće biti dovoljno jer, kako saznajemo, prvi čovek srpske kuće fudbala Slaviša Kokeza, uprkos pričama da će se stvar završiti samo sa Obradovićem, rešen je da istera stvar do kraja.\nSudije su postale trn u oku Kokezi, kome je prekipelo zbog njih. Jer one zapravo, posle toliko kuknjave klubova i trenera posle gotovo svakog kola, zapravo remete idilu stvorenu plasmanom reprezentacije na SP u Rusiju, proleća u Evropi koje su igrali Crvena zvezda i Partizan, poverenja koje je zadobio od UEFA Milorad Mažić da deli pravdu u finalu Lige šampiona 26. maja... Kokeza nije želeo da se meša i bavi unutrašnjom politikom sudijske ogranizacije, ali sada je okrenuo ćurak.\nIz vrha FSS dobili smo uveravanja da, ako Kokeza ne bude bio zadovoljan novim spiskom superligaških arbitara od Sudijske komisije - predsednik Saveza će početkom juna da rasformira Komisiju! Pored Srđana Obradovića, na listi za odstrel našlo se još šest sudija, a pošto nema adekvatnih zamena za svu sedmoricu u ovom momentu, bar trojici ili četvorici će biti oduzeta pištaljka zauvek. Očekuje se da Kokeza oko 10. juna donese odluku da li je nova lista arbitara zadovoljavajuća, odnosno da li je nova Sudijska komisija na visini zadatka. Inače, sledi metla.\nA kada smo kod pakovanja kofera, neće se to najverovatnije završiti samo na sudijama. Naime, nekoliko čelnika i funkcionera superligaških klubova nalazi se u odborima i komisijama FS Srbije, a većina se gotovo na svakom sastanku bavi sudijama - ili kuka na njih ili ih hvali, u zavisnosti od raspoloženja ili rezultata njihovih klubova u prethodnom kolu. Uglavnom, kako saznajemo, na poslednjoj Skupštini FSS Kokeza je nedvosmisleno poslao poruku da to više neće da toleriše. I ukoliko još jednom bude čuo zapomaganje ili hvalospeve tih ljudi na račun suđenja za svoje klubove, oni će dobiti šut-kartu iz Saveza.\nSlaviša Kokeza nije bio dostupan za komentare ovih informacija do kojih smo došli, ali više izvora koji se nalaze u vrhu FSS u nekokoliko navrata su nam podvukli da ovaj oštar kurs predsednik Saveza neće ni pod tačkom razno da pusti dok ne istera sve na čistac.\nSrbija će dobiti nacionalni stadion, tu više nema dileme, pogotovo posle najnovije informacije koju smo dobili iz vrha FS Srbije. Predsednik Saveza Slaviša Kokeza i gradonačelnik Beograda Siniša Mali otputovaće 29. maja u sedište UEFA, u kojem će se informisati i posavetovati sa adekvatnim ljudima od kojih će dobiti predloge i nacrte o izgradnji nacionalnog stadiona, koji bi trebalo da nikne u okolini Surčina.


Rijaset Islamske zajednice u Bosni i Hercegovini je na sjednici u Sarajevu, u četvrtak, osudio, kako se navodi na zvaničnoj web stranici Rijaseta, ‘opasne prijetnje koje je Andrija Mandić, poslanik Demokratskog fronta u Skupštini Crne Gore, uputio muslimanima.\n“Ovakve prijetnje novim zločinima i genocidom ne smiju proći neprimijećeno niti bez posljedica”, navodi se u saopštenju Rijaseta.\nSusret Amfilohija i Markovića, blokiran centar Podgorice\nRijaset je izrazio zabrinutost novom Strategijom odbrane i nacionalne bezbjednosti Srbije u kojoj se prvi put kao "vanjskopolitički prioritet ističe očuvanje RS-a", saopšteno je iz Rijaseta Islamske zajednice u Bosni i Hercegovini.\n“Ovim se Vojsci i sigurnosnim agencijama Srbije daje mandat da se nezakonito upliću u suverene nadležnosti države Bosne i Hercegovine i takva saradnja se ne može podvesti pod dejtonski okvir posebnih veza bosanskohercegovačkog entiteta RS-a i Republike Srbije. Za Rijaset je ovo prijetnja teritorijalnom integritetu Bosne i Hercegovine i najava moguće nove agresije. Ovaj potez je problematičan i zbog nedavne odluke Republike Srbije o "rehabilitaciji" dvije brigade Vojske Srbije koje su učestvovale u agresiji na Bosnu i Hercegovinu”, navodi se u saopćenju.


Vesić: Džordž Kenan dobija ulicu u Beogradu| Grad Beograd\nVesić: Džordž Kenan dobija ulicu u Beogradu\nOdbornici Skupštine grada usvojili su odluku da jedna od ulica u opštini Rakovica ponese naziv po istaknutom ambasadoru Sjedinjenih Američkih Država u Beogradu Džordžu Kenanu.\nZamenik gradonačelnika Goran Vesić je podsetio da je Džordž Kenan bio ambasador u Beogradu od 1961. do 1963. godine i dodao da je u tom periodu ostvaren znatan doprinos u razvoju srpsko-američkih odnosa.\n– Reč je o istaknutom politikologu, diplomati i istoričaru. Kenan je najzaslužniji što je tadašnja Jugoslavija tokom pedesetih godina 20. veka dobila pomoć od SAD-a. Zbog toga je današnji predlog odluka zahvalnosti Grada Beograda prema istaknutom ambasadoru, ali i prema svim ljudima koji čine dobro za našu prestonicu – kazao je Vesić i zahvalio zameniku ambasadora SAD-a u Beogradu Džonu Giklu na prisustvu sednici.\nOn je podsetio da diplomatski odnosi Srbije i SAD-a traju punih 140 godina, te da su dve zemlje u oba svetska rata bile na pobedničkoj i pravoj strani istorije. Beograd danas ima bulevare koji nose nazive po četiri američka predsednika, podsetio je Vesić i najavio podizanje spomenika Vudrou Vilsonu, za koji će biti raspisan međunarodni konkurs.\nTakođe, Grad Beograd će se otkrivanjem spomen-table odužiti američkom lekaru Edvardu Rajanu, koji je tokom Prvog svetskog rata predvodio američku misiju Crvenog krsta u Srbiji.\n– Većina pripadnika američke misije izgubila je živote u Srbiji lečeći naše stanovništvo, posebno u periodu okupiranog Beograda tokom 1915. godine. Otvoreno je više od 40 bolnica po Srbiji, gde su mahom bili oboleli od tifusa. Ta činjenica dovoljno govori o prijateljstvu između dva naroda – zaključio je Vesić.\nZamenik ambasadora SAD-a Džon Ginkl je zahvalio na dozvoli da prisustvuje današnjoj sednici i iskazao zahvalnost zameniku gradonačelnika Goranu Vesiću na toplim i dirljivim rečima o Džordžu F. Kenanu i drugim američkim državljanima koji su dali svoj doprinos srpskom narodu.\n– U ime Sjedinjenih Američkih Država želim da zahvalim građanima Beograda za čast da jedna od vaših gradskih ulica ponese ime legendarnog i uticajnog diplomate, bivšeg amasadora SAD-a u Jugoslaviji Džordža F. Kenana, koga je postavio predsednik Džon F. Kenedi i koji je služio u ovom gradu od 1961. do 1963. godine. Ovaj događaj je prikladan za kraj godine u kojoj obeležavamo 140 godina američko-srpskih odnosa, započetih potpisivanjem trgovinskih ugovora 1881. godine a koji su prerasli u prijateljstvo, izraslo iz bogatih ličnih veza između naroda naših dveju zemalja, uključujući i brojne doprinose srpskih emigranata američkom društvu. To prijateljstvo se razvilo u istinsko partnerstvo, u savezništvo za vreme dva svetska rata. U eri Džordža Kenana, kulturne veze između SAD-a i Srbije su se produbile uspostavljanjem Fulbrajtovog programa u Jugoslaviji, koji traje i danas. Ambasador Kenan je bio snažan zagovornik slobodne Evrope i prepoznao je važnost snažnog američkog prijateljstva sa Jugoslavijom. Bio je intelektualni arhitekta Maršalovog plana za obnovu Evrope posle Drugog svetskog rata i pobornik pomoći Jugoslaviji. Diplomatsku službu u Beogradu završio je davanjem ostavke u znak protesta zbog novog zakona o trgovini, za koji se plašio da će štetiti američko-jugoslovenskim odnosima negiranjem finansijske pomoći Jugoslaviji. Njegova spremnost da se izdigne iznad politike tog vremena i založi za nešto u šta je verovao jeste nešto čemu se svi možemo diviti. Džordž F. Kenan je pravi heroj i cenimo ovaj velikodušni gest kojim obeležavate sećanje na Amerikanca, koji je razumeo važnost snažnog partnerstva između Beograda i Vašingtona – rekao je Džon Ginkl.


Muzička atrakcija iz Sarajeva: Kad vam Bezbeli apstraklije dođu “Pod prozor” – Nadlanu.com\nObjavljeno 17. apr 2015. / 19:28:39\nNova bosanska atrakcija, stanje uma u formi benda pod nazivom Bezbeli Apstraklije, predstavlja novi spot za pesmu “Pod prozorom” sa aktuelnog i debitantskog albuma “Kad je bal nek’ je kanibal”.\nBasistaga, Estamlija i Turbo Avazlija, trojka koja čini ovaj specifični i originalni sarajevski sastav, spot koristi i kao priliku da najavi svoj nastup u Beogradu i ponovno predstavljanje prestoničkoj publici, nakon sjajnog martovskog nastupa u Mikser House-u, kada su svirali kao podrška grupi Kultur Shock.\n“Bezbeli Apstraklije” su nastali 2013. godine u Sarajevu i od samog početka svog delovanja ne prestaju da iznenađuju originalnim numerama i video spotovima koji se ističu autentičnošću, kao i spesifičnim smislom za humor. Bend je za veoma kratko vreme uspeo da se pozicionira kao nosilac novog talasa regionalne pop rok avangardne scene, negujući zvuk koji balansira između apstraktnog, pomalo psihodeličnog izražaja i mejnstrima.\nNovi spot sa aktuelnog albuma “Kad je bal nek’ je kanibal” (Croatia Records) za pesmu “Pod prozorom” još jednom pokazuje izraziti umetničku notu koju bend neguje. Spot karakteriše surovi ralizam i na suptilan način priča pesmu, kroz jedan dominantni motiv koji se prožima tokom čitavog trajanja videa – ljubav. Bend je videom želeo da ukaže na činjenicu da u vremenu u kojem živimo, a u kojem vlada agresija i netrpeljivost, jedino ljubav može ukazati na pravi put.\nSpot je ujedno i najava koncerata koji očekuju Bezbeli Apstraklije u narednom periodu, među kojima će biti i nastup u Beogradu, krajm maja, prvi nakon martovskog predstavljanja publici u Mikser House-u, na koncertu grupe Kultur Shock: “Raduje nas nova svirka u Beogradu! Poslije nedavnog gostovanja u Mikseru na koncertu Kultur Schocka, shvatili smo da nam je urbana beogradska publika nakolonjena i naš novi nastup može samo ojačati naše ljubavne odnose sa Beogradom”, rekao je Haris Ljumanović aka Turbo Avazlija.


Potpisi 2 896\n✊ Potpišite ovu peticiju kojom zahtijevamo što hitnije (prije izbora 2022!) stavljanje na dnevni red i finalno usvajanje Prijedloga Zakona o električnoj energiji FBiH, u istovjetnom obliku još u Domu naroda FBiH, kojim će se zabraniti daljnja gradnje malih hidroelektrana u FBiH!\nTokom maja 2022. godine je prema Parlementu FBiH predato preko 56.000 potpisa ljudi širom BiH koji su godinama kroz razne peticije, građanske inicijative se borili i bore se protiv mHE. Uručeni su dopisi preko 100 udruženja koji godinama apeluju da se zabrane male hidrocentrale u BiH.\n✅ 23. juna 2020. godine Predstavnički dom Parlamenta Federacije Bosne i Hercegovine gotovo jednoglasno usvaja Zaključak o potpunoj zabrani izgradnje malih hidroelektrana i reviziji svih postojećih dozvola i saglasnosti na cijeloj teritoriji ovog entiteta.\n✅ 6. juna 2022. godine Predstavnički dom FBiH usvojio je Prijedlog Zakona o dopunama Zakona o električnoj energiji u FBiH bez amandmana.\n🔜 PREOSTAJE: Usvajanje konačnog prijedloga Zakona o dopunama Zakona o električnoj energiji u FBiH od strane Doma naroda FBiH.


Predsednik Izraela stiže u Srbiju posle posete Jasenovcu - 21.07.2018, Sputnik Srbija\nPredsednik Izraela stiže u Srbiju posle posete Jasenovcu\nIzraelski predsednik Ruven Rivlin će tokom sledeće nedelje posetiti Srbiju, piše današnji „Jerusalim post“. 21.07.2018, Sputnik Srbija\npolitika, vesti, srbija, izrael, ruven rivlin\n© AFP 2022 / Samuel HABTABRuven Rivlin\n© AFP 2022 / Samuel HABTAB\nIzraelski predsednik Ruven Rivlin će tokom sledeće nedelje posetiti Srbiju, piše današnji „Jerusalim post“.\nIzraelskog predsednika će u Beogradu primiti predsednik Srbije Aleksandar Vučić, a Rivlin će se sastati i sa predsednicom Narodne skupštine Srbije Majom Gojković.\nOn će u Srbiji prisustvovati imenovanju nove ulice, koja će nositi ime Benjamina Zeeva (Teodora) Hercla, koga, iako je preminuo pre osnivanja moderne jevrejske države, smatraju ocem države Izrael.\nTime će se, kako se navodi, obeležiti činjenica da su Herclovi roditelji rođeni i živeli u Zemunu u vreme kada je taj deo Beograda pripadao Habzburškoj monarhiji.\n„Jerusalim post“ ukazuje da će taj događaj imati „poseban odjek, imajući u vidu skorašnja politička dešavanja u Izraelu“.\nRivlin će u jednodnevnu posetu Srbiji stići u četvrtak ujutru, po završetku posete Hrvatskoj.\nOn u Zagreb stiže u ponedeljak uveče, pratnji ministra privrede Elija Koena i ministra poljoprivrede Urija Arijela, zajedno sa trgovinskom i privrednom delegacijom iz Izraela.\nRivlin će se u Hrvatskoj sastati sa predsednicom te zemlje Kolindom Grabar Kitarović, premijerom Andrejom Plenkovićem i drugim tamošnjim zvaničnicima. Predviđeno je da on, tokom boravka u Hrvatskoj, poseti područje nekadašnjeg ustaškog logora smrti Jasenovac.\n„Logor koji su uspostavile ustaše 1941. godine bio je poznat po nehumanosti i divljaštvu prema žrtvama“, navodi „Jerusalim post“.\nList ukazuje da se broj ubijenih u Jasenovcu procenjuje od 600.000 do 1,4 miliona, kao i da su različite istrage dolazile do zaključaka da je žrtava bilo manje od 100.000, ali da je generalno prihvaćeno mišljenje da je taj broj verovatno veći, a ne manji.


Do kraja godine besplatne elektronske zdravstvene knjižice\nFond zdravstvenog osiguranja Republike Srpske organizovao je sedmodnevnu radionicu u Bijeljini na kojoj će zdravstvenim radnicima u regiji predstaviti primjenu integrisanog informacionog sistema čija je suština uvođenje elektronskog zdravstvenog kartona.\nU Fondu očekuju da će do kraja 2020. godine u Republici Srpskoj početi sa upotrebom elektronskih zdravstvenih knjižica, recepata, kartona i uputnica. Projekt menadžer ispred Fonda Dejan Stojaković rekao je novinarima da je riječ o jednom od najkompleksnijih projekata u posljednjih nekoliko godina čija je vrijednost 23 miliona KM, bez PDV-a, a finansira ga Fond zdravstvenog osiguranja Republike Srpske.\nProjekat sprovodi konzorcijum firmi "MMS kod" i "Lanako" iz Banjaluke i "Erikson Nikola Tesla" iz Zagreba. Sedmodnevna radionica o integrisanom zdravstvenom informacionom sistemu u organizaciji Fonda zdravstvenog osiguranja Srpske i kompanije "MMS kod" za zdravstvene radnike regija Bijeljina, Zvornik i Doboj održava se u Etno-selu "Stanišići" u Bijeljini.


Saudijski Aramko kupuje američki gas - Bizlife.rs\n20:23 Rijad, 22/05/2019\nSaudijski Aramko potpisao je ugovor o kupovini tečnog prirodnog gasa od američke kompanije Sempra enerdži iz San Dijega, u nastojanju da postane aktivan igrač na rastućem međunarodnom tržištu gasa.\nPodružnice dve kompanije, Sempra LNG i Aramko Servisiz, objavile su da su potpisale neobavezujući sporazum, prema kojem će Sempra prodavati Aramku pet miliona tona TPG godišnje u narednih 20 godina, prenosi CNBC.\n„S obzirom na to da se očekuje da će globalna tražnja za TPG rasti za oko četiri odsto, a verovatno će premašiti 500 miliona metričkih tona godišnje do 2035, vidimo značajne mogućnosti na ovom tržištu i nastavićemo da negujemo strateška partnerstva koja nam omogućavaju da zadovoljimo rastuću tražnju za TPG“, izjavio je generalni direktor saudijske kompanije Amin Naser.\nIsporuke bi, u skladu sa potpisanim ugovorom, krenule iz TPG postrojenja kompanije Sempra u Port Arturu u Teksasu, koje je trenutno u fazi razvoja. Ugovorom je takođe predviđeno da Aramko u tom projektu preuzme udeo od 25 odsto.\n„Ako se pretvori u kupoprodajni ugovor, to će biti jedan od najvećih TPG poslova ikada potpisanih i najveći ugovor potpisan od 2013“, smatra direktor istraživanja u konsultantskoj kući Vud Mekenzi Žil Fare.\nSempra je nešto ranije potpisala 20-godišnji ugovor o prodaji dva miliona tona TPG godišnje poljskoj kompaniji Poliš oil end gas kompani. Nakon što ugovor sa Aramkom bude finalizovan, Sempra će imate kupce za sedam od ukupno 11 miliona tona kapaciteta godišnje u Port Arturu.\nGAS ugovor amerika aramko tpg sempra


Tim Zelenskog želi da „izboksuje“ sastanak sa Putinom - Sputnjik Srbija\nTim Zelenskog želi da „izboksuje“ sastanak sa Putinom\n08:32 18.07.2019 (osveženo 11:23 18.07.2019) Preuzmite kraći link\nTim Vladimira Zelenskog namerava da na sve načine „izboksuje“ sastanak sa ruskim liderom Vladimirom Putinom, izjavio je prvi pomoćnik ukrajinskog predsednika Sergej Šefir.\n„Mi smo učinili brojne korake – sklonili smo vojsku sa stanice u Luganskoj oblasti, želimo da izgradimo most, a obnovili smo i minski proces. Svim svojim naporima želimo da pokrenemo pregovore“, rekao je pomoćnik ukrajinskog predsednika.\nŠefir je ocenio da je i Rusija zainteresovana za pokretanje pregovora, budući da su i njeni građani umorni od konflikta u Donbasu.\nRuski mediji prenose i da je Putin u više navrata govorio da ne želi da stopira bilo kakav proces koji bi doveo do rešavanja konflikta u Donbasu, ali da je izneo čitav niz problema sa kojima se treba suočiti prilikom realizacije te ideje.\nPodsetimo, Putin i Zelenski su prvi put razgovarali prošle sedmice, telefonom. U razgovoru je bilo reči o rešavanju situacije na jugoistoku Ukrajine.\nTakođe, govorilo se i o sastanku u formatu „Normandijske četvorke“, kao i o procesu razmene zarobljenika.


Turska odbija da menja sporni zakon zbog viza | EurActiv Srbija\nTurska odbija da menja sporni zakon zbog viza\nTurska je 11. maja stavila do znanja da neće menjati svoj zakon protiv terorizma, čije izmene zahteva EU kako bi građanima Turske odobrila putovanje bez viza u zemlje šengenskog prostora. Zaoštravanje ovog pitanja bi moglo da ugrozi sprovođenje sporazuma Turske i EU koji treba da zaustavi priliv migranata u Evropu. Međutim, poslanici u Evropskom parlamentu stavili su do znanja da ukidanje viza neće biti moguće dok se ne ispune svi kriterijumi. U prvoj debati o tom pitanju evropski poslanici nisu štedeli kritike na račun Turske i njenog predsednika pa su se mogle čuti reči poput "ucena", "diktator" i "reket". Visoki zvaničnici Evropske unije i Nemačke su takođe upozorili Tursku da mora da ispuni kriterijume da bi vize bile ukinute.\nTurski ministar zadužen za evropska pitanja Volkan Boskir rekao je 11. maja posle sastanka s predsednikom Evropskog parlamenta Martinom Šulcom u Strazburu da nije moguće menjati turski zakon protiv terorizma. Boskir je rekao da Turska ne može da izmeni svoj zakon u trenutku kada pripadnici njenih službi bezbednosti ginu u sukobima sa kurdskim separatistima i napadima bombaša samoubica.\nSporazum Turske i EU o rešavanju migrantske krize predviđa da se sa tom zemljom liberalizuje vizni režim do 30. juna. Evropska komisija je 4. maja preporučila ukidanje viza, pošto je Turska ispunila 72 kriterijuma, ali je postavila uslov da Ankara do kraja juna ispuni preostalih pet kriterijuma.\nEvropska unija je zatražila od Turske da revidira svoje antiterorističke propise i suzi definiciju "terorizma" i "terorističkog dela" kako bi njeni građani mogli da bez viza putuju u Evropu. EU brine to što bi novinari i politički disidenti mogli da se nađu na meti ovog zakona.\nŠulc je rekao da je turski zakon protiv terorizma toliko široko postavljen da se pojedine "mere direktno ne odnose toliko na borbu protiv terorizma, koliko na slobodu izražavanja i medija".\nŠulc je rekao da još nije dostavio poslanicima Evropskog parlamenta na razmatranje predlog zakona o viznoj liberalizaciji za turske državljane, jer Turska još nije ispunila svoje obeveze. "Ne može još da se počne s tim", rekao je on na konferenciji za novinare u Strazburu.\nTurski predsednik Redžep Tajip Erdogan je ranije upozorio da bi sporazum o migracijama mogao da propadne ako Evropljani ne ispune svoj deo dogovora, što Boskir nije direktno ponovio.\n"Mi želimo da spasemo sporazum", rekao je Boskir novinarima ali je dodao da dogovor sada nailazi na teškoće jer bi rokovi mogli da budu probijeni.\n"Ovo je opasna trenutak za sve sporazume, zasnovane na poverenju, dobroj volji, preuzimanju odgovornosti i političkih rizika, koje smo postigli do sada", rekao je on.\nErdoganov savetnik Burhan Kuzu je međutim upozorio da će Turska poslati izbeglice u EU ako Evropski parlament glasa protiv vizne liberalizacije. "Evropski parlament će raspravljati o izveštaju koji će omogućiti putovanja turskih državljana u Evropu bez viza. Ako bude doneta pogrešna odluka, mi ćemo poslati izbeglice", naveo je Kuzu na Tviteru.\nOva pretnja nije nova, ali je sada upućena Evropskom parlamentu koji je stavio do znanja da Turska ne može da očekuje ukidanje viza ako ne ispuni sve kriterijume za to.\nTurski zvaničnik: Uslovi politički\nBoskir smatra pak da je problem u suštini politički. Stav Turske je da je ispunila sve uslove za ukidanje viza.\nOn je rekao da se problem na liniji Brisel-Ankara tek nedavno pojavio i da sloboda medija nije bila deo mape puta za viznu liberalizaciju. Baskir je istakao i da je turski zakon protiv terorizma u skladu sa evropskim standardima.\nZvaničnici EK tvrde da je Ankara bila upoznata sa tim uslovom još na početku procesa vizne liberalizacije 2013.\nTurski ministar je rekao i da je Turska spremna da sasluša kritike, ali samo ako se bude osećala dobrodošlo u društvu zemalja EU.\nEvropski komesar Dimitris Avramopulos je ocenio da treba i dalje biti optimističan u pogledu sposobnosti turskih vlasti da brzo ispune evropske krterijume za viznu liberalizaciju.\nOn je podsetio da se kriterijumi odnose ne samo na izmenu zakon protiv terorizma već i na usklađivanje zaštite podataka o ličnosti sa standardima EU i borbu protiv korupcije, kao i na uspostavljanje saradnje sa evropskom agencijom za policijsku saradnju Europol. Podsetio je da je bitna i efikasna pravosudna saradnja sa članicama u domenu krivičnih pitanja.\nEvropski parlament i članice EU treba da odobre ukidanje viza za turske državljane, pošto Ankara ispuni preostale uslove.\nTokom debate 11. maja u Evropskom parlamentu većina poslanika nije štedela kritike na račun Turske i njenog predsednika. Dve vodeće poslaničke grupe, Evropska narodna partija (EPP) i Socijalisti i demokrate (S&D) nisu takođe pokazali naklonost prema viznoj liberalizaciji sa Turskom.\nSlovenačka poslanica iz redova socijalista Tanja Fajon je ocenila da je saradnja sa Ankarom neophodna u rešavanju izbegličke krize ali da to ne znači da treba zažmuriti na sve što radi Turska.\nPoslanica EPP iz Bugarske Marija Gabrijel rekla je da se pre ukidanja viza moraju ispuniti svi kriterijumi. "Ne možemo da glasamo za liberalizaciju pre nego što se kriterijumi ne ispune pre glasanja u Savetu EU", rekla je ona.\nDrugi poslanici su bili još oštriji. "Pošto evropski lideri ne mogu da se među sobom dogovore o zajedničkoj politici u vezi sa izbeglicama, oni radije sklapaju sporazume sa diktatorima poput Erdogana", rekla je poslanica stranke centra iz Holandije Sofija In't Veld.\nŠefica grupe ekstremne desnice u EP, Francuskinja Marin Le Pen je ocenila da se radi o "reketiranju" i "užasnoj uceni" koju Turska nameće EU.\nEU ne odustaje od kriterijuma\nVisoki zvaničnici Evropske unije i Nemačke upozorili su 12. maja Tursku da mora da promeni zakon portiv terorizma, ako želi da se uvede vizna liberalizacija za njene građane.\nNemački ministar spoljnih poslova Frank Valter Štajnmajer priznao je da je u interesu EU da sporazum o migraciji ne propadne, ali da Turska mora da ispuni svoje obaveze. Štajnmajer je rekao da ne može da utiče na stav Ankare o antiterorističkim zakonima, ali da je lopta sada na turskoj strani.\n"Ako Turska ispuni svoje obaveze, EU će rado učiniti isto", rekao je šef nemačke diplomatije.\nPredsednik Evropske komisije Žan-Klod Junker rekao je da Turska mora da sprovede neophodne reforme, uključujući i izmene zakona protiv terorizma.\n"Tako je dogovoreno sa Turskom, a posledica promena u kabinetu turskog premijera ne može da biti promena dogovora EU i Turske", kazao je Junker.\nŠef Evropske komisije upozorio je da će turski predsednik Redžep tajip Erdogan morati da preuzme odgovornost zbog uskraćivanja prava turskim građanima na putovanje bez viza.\nIzvor: AFP, AP, EurActiv.com\n: Turska radi zadatke za bezvizni režim, Davutoglu odlazi


Srbija čeka prvog psa vodiča za slepe - Informativni internet portal Rume | www.grad-ruma.net\nSrbija čeka prvog psa vodiča za slepe\nDatum kreiranja petak, 02. maj 2014. - 10:36 agencije\nSrbija nema nijednog psa vodiča za slepe, a za nabavku takvog psa, njegovu socijalizaciju, obuku i školovanje instruktora, potrebno je oko 25.000 evra.\nSavez udruženje slepih i slabovidih "Beli štap" računa da "humanost još stanuje" u Srbiji, pa je započeo akciju: nadaju se da će bar milion od osam miliona građana, poslati SMS poruku na broj 4183, kojim će u fond Saveza za kupovinu "najboljeg prijatelja" uputiti po 100 dinara.\nBaletski igrač i voditelj šou programa "Ples sa zvezdama" Aleksa Jelić među prvima je Savezu donirao 1.000 evra koje je osvojio pobedivši u jednoj od emisija ranijeg šou programa "Tvoje lice zvuči poznato".\nU društvu svog psa Roka, došao je da podrži prijatelje i siguran je da će i neko od takmičara iz šou programa, koji sada vodi, neku od nagrada pokloniti tom savezu i dodatno olakšati kupovinu psa.\nKako kaže, u akciju se uključio jer je njegova baka bila skoro slepa, pa se i sam uverio da je gubitak vida definitivno najteži hendikep.\n"Ima nas osam miliona u Srbiji, toliko smo poznati po humanosti, barem smo bili, ne bi trebalo da baš sada, u ovom trenutku to izgubimo i da ne pošaljemo bar tu jednu poruku. Neka pošalje milion građana i neka pošalju po jednu poruku, neka to ne bude osam miliona, već jedan pa će značiti nešto", uveren je Jelić.\nPopularni Aleksa kaže da nije jedina javna ličnost koja je uključena u neku humanitarnu akciju, već da zajedno sa kolegama vrši javni pritisak na gledaoce da i oni učestvuju i istovremeno, iz nedelje u nedelju, daju informacije kome je pomoć najpotrebnija.\nTako je bilo i pre dve nedelje kada je u pitanju bila mala Nađa Novaković, podsetio je Jelić, a sada je pokrenut čitav niz akcija. Siguran je da će i neko od takmičara iz šou programa "Ples sa zvezdama" svoju nagradu pokloniti Savezu udruženja slepih.\nSreću koju mu pruža Roko, kaže, ne može da opiše i zato je izlišno govoriti o tome šta pas može da znači onome ko nema vid i istovremeno bezrezervno veruje da i Srbija spada u "civilizovane" zemlje.\n"Živeo sam godinama u Španiji i tamo svako sa svojim psom može da uđe bilo gde: u banku, gradski prevoz, postoje mesta gde možete ući sa velikim psom, znate u koji deo prevoza treba da stanete ukoliko imate velikog psa, koja rasa mora da ima brnjicu, a koja ne. U civilizovanim zemljama - znam da kada tako kažem zvuči ružno, ali doživljavam da smo mi civilizovana zemlja - ta pravila se poštuju i svi ti zakoni usvojeni su mnogo ranije", kaže Jelić.\nIako se tek sada priča o stvarima koje je trebalo da budu završene pre mnogo godina, uveren je da nije kasno da se "probude ljudi i počne sa nabavkom tih divnih labradora koji spadaju u najpametnije pse".\nAkcija će trajati do 30. oktobra i predsednica Saveza Vesna Nestorović kaže da će stredstva biti upotrebljena za kupovinu jednog psa, a da će preostali novac biti usmeren za školovanje i obrazovanje mladih instruktora u Sloveniji.\nPas sa besprekornim pedigreom, proveren nekoliko legla unazad, bez genetske predispozicije za razna oboljenja i star oko osam nedelja, košta oko 2.500 evra, dresura, nakon godinu dana boravka u socijalizatorskoj porodici još oko 10.000 evra, a tu je i obuka trenera - ukupno već pomenutih oko 25.000 evra. Do sada je prikupljeno 18.000 evra.\nU slovenačkom Kinološkom udruženju Slo kanis, koji se bavi dresurom pse za potragu nestalih u planinama i pasa vodiča za slepe, obučavaće se instruktori iz Srbije.\n"Slepa osoba mora da prođe obuku za samostalno kretanje, mora sama da zna gde je u prostoru, gde se nalaze i gde ide, a pas vodič dolazi kao novi sistem u vašem hodanju i tada se beli štap sklanja. Vi psu ne možete da kažete ni ulicu ni broj gde će da vas odvede, jer to nije taksi, to je pas dresiran da vas odvede od tačke A do tačke B, uz onu pravu pirjateljski saradnju, kao kada se dva drugara dogovaraju u koji će kafić da odu", objašnjava Nestorović.\nAko je svota od 25.000 evra cena po kojoj neko procenjuje vid - u redu, kaže ona i dodaje da svako ko ima psa i zna koja je to sreća kada dođe kući, onda može i da zamisli kakva će to sreća biti za one koji nemaju sreću da mogu da vide svet koji ih okružuje:\n"Onda mi možemo da idemo svuda, ne moramo da čekamo pratioca, možemo da se vratimo kući kad god želimo i da se i mi, kao i sve slepe osobe drugih zemalja krećemo samostalno."\nPovezane teme: Pas vodič za slepe Beli štap Dresura


Nakon objavljenog Opšteg poziva za predloge projekata za 2019. godinu, Vazduhoplovnoj akademiji je odobren projekat u okviru programa Erazmus+. Erazmus+ je program Evropske unije koji obezbeđuje finansiranje projekata za saradnju u oblasti obrazovanja. Naša škola je nosilac-koordinator projekta mobilnosti KA102 u oblasti stručnog obrazovanja.\nKA102 projekat mobilnosti u oblasti stručnog obrazovanja je usmeren na dve ciljne grupe: nastavnike i učenike.\nProjekat počinje 01.09.2019 i trajaće 14 meseci.\nOpšti ciljevi projekta su internacionalizacija i modernizacija škole koja ima za cilj širenje profesionalnih vidika i sticanje uvida u savremene tendencije u oblasti obrazovanja, profesionalno izgrađivanje i ostvarivanje celoživotnog učenja, jačanje jezičkih, digitalnih i ličnih kompetencija za obavljanje profesije, sticanje primenljivih znanja uvidom u primere dobre prakse u različitim obrazovnim kontekstima na evropskom nivou i upoznavanje i prihvatanje drugih kultura i kulturoloških različitosti radi socijalne integracije i povećanja interkulturalnog razumevanja.\nPlan aktivnosti i pojedinačni ciljevi:\nRealizovaće se različiti oblici stručnog usavršavanja nastavnika i stručnih saradnika u partnerskim školama u inostranstvu kroz aktivnosti ”posmatranje na radnom mestu” (job shadowing) s ciljem da se prenesu inovativne tehnike učenja i predavanja i da se razviju i unaprede predavačke i jezičke kompetencije nastavnika;\nRealizovaće se praktična nastava za maturante smera AT i TVS s ciljem podizanje nivoa praktične nastave na međunarodni nivo i omogućavanje učenicima da usvajaju i usavršavaju stručne kompetencije u radnom okruženju na internacionalnom nivou, kao i podizanja nivoa jezičkih kompetencija učenika.


Jedro | Bar, Crna Gora - Kukalj: Očekujemo pozitivne trendove\nKukalj: Očekujemo pozitivne trendove\nTuristička organizacija Bar kao i prethodnih godina je pripremila kulturno – zabavni program tokom ljeta, prije svega „Ljeto sa zvijezdama“. U petak veče na početku barske rive koncert su održali grupa Akademija i Andrea Demirović, nakon toga nastupila je Indira Forza (ex Colonia).\n„Ono što smo u narednom periodu pripremili to je koncert tehno muzike koji će se održati 25. jula na gradskoj plaži, dva dana koncert rok opere... Sve u svemu sadržajan program. Očekujemo uspješnu turističku sezonu i nadamo se da će naši gosti biti zadovoljni sa ponudama i onim što je turistička privreda ovog grada pripremila“, kazao je nakon trećeg koncerta „Ljeta sa zvijezdama“ direktor Turističke organizacije Bar Emil Kukalj.\nKukalj ističe da je po poslednjem brojnom stanju koje je objavila Turistička organizacija Bara na barskoj rivijeri boravi 16.800 turista što je 10 % više u odnosu na prošlu godinu. Stranih turista je 11% više, domaćih oko 1 %.\n„Očekujemo i dalje pozitivne trendove u narednom periodu, a bićemo tu na kraju sezone da sumiramo rezultate. Grad Bar posjeduje veoma bogato kulturno istorijsko nasleđe, ogromno prirodno bogatstvo pogodno za razvoj turizma. Glavni izazov turima u Crnoj Gori je ta sezonalnost, dakle smanjeni broj dolazaka u pred i post sezoni. Naš cilj će biti da kroz razvoj proizvoda koji su orjentisani na prirodu, kulturnu baštinu, aktivni odmor, pokušamo da razvijemo te proizvode i privučemo goste u saradnji sa hotelima, agencijama...turooperatorima na inostranom tržištu“, kazao je Kukalj.\nPrema njegovim riječima, osim Ljeta sa zvijezdama, sadržajnosti ponude nemjerljiv doprinos daje Barski ljetopis.\n„Svjesni smo da samo uz sinegriju svih institucija na nivou opštine i države možemo da postignemo uspjeh, napravimo dobru priču i da prije svega turistima i Baranima boravak u gradu učinimo prijatnim“, zaključio je Kukalj.\nFotogalerija sa sinoćnjeg koncerta Ljeta sa zvijezdama:


Tiket dana (nedelja, 27.09.2020) – Kladjenje.rs\nHomeTiket danaTiket dana (nedelja, 27.09.2020)\n27 Septembra, 2020 Peca Tiket dana 0\nČini nam se da je danas ponuda još bogatija nego u subotu. Razlog je taj što su sve ekipe, koje su imale evropske obaveze, svoje utakmice pomerile za nedelju ili ponedeljak. U mnoštvu mečeva, sledeće smo izabrali za tiket.\nTotenhem – Njukasl – T12+ @ 1.54 u Meridianbet\nPosle katastrofalnog starta Totenhem se popravio i odigrao odličnu utakmicu u Sautemptonu. Podsetimo, Murinjov tim je izgubio na svom terenu, na premijeri, od Everetona, a onda je na jedvite jade pobedio u Bugarskoj, i to tek kada je Lokomotiva ostala sa dva igrača manje. Do tada je gubio u Plovdivu. Usledila je reakcija uprave, stigao je dvojac iz La Lige, povratnik Geret Bejl i Serhio Regijon, obojica iz madridskog Reala. Povratnik u tabor ”pevaca”, Velšanin Bejl, neće debitovati u duelu sa Njukaslom zbog povrede, ali nema sumnje da će Totenhem ponovo imati moćan tim. U Sautemptonu je blistao tandem Kejn-Son, prvi se istakao asistencijama, dok je Korejac postigao čak četiri gola i preuzeo vođstvo na listi strelaca. Za ”svrake” je šampionat počeo odlično, slavili su u gostima protiv Vest Hema, ali su sve uprskali na narednom meču, pošto su na svom ”Sent Džejms parku” ubedljivo izgubili od Brajtona, bilo je čak 3:0 za ”galebove”. Ovde je domaćin apsolutni favorit i moraće da pobedi ukoliko ne želi da mu rivali pobegnu već na početku. Naš predlog je igra domaćin daje dva gola, a za T12+ u kladionici Meridianbet dobija se koeficijent 1.54.\nHerakles – PSV – 2 @ 1.85 u 1xbet\n”Filipsovci” su startovali s dve pobede u novoj sezoni Eredivizije, čime su podgrejali nade svojih navijača da mogu do titule šampiona, nakon duge pauze bez tog trofeja. Ipak, kada se zagrebe po površini, vidimo da je PSV pobedio u drugom kolu slabi Emen, na jedvite jade sa 2:1 na svom terenu u Ajndhovenu. Onaj rezultat iz prvog kola mnogo je bolji, tada su slavili u Gorningenu sa 3:1, a poznato je koliko je teško dati tom timu i jedan gol, a kamoli tri. Sada idu u Almelo, gde ih čeka solidni Herakles, godinama stabilni prvoligaš. Ovaj tim je u dva prva kola osvojio tri boda, pobedio je Den Hag na svom stadionu, da bi u Tilburgu bio ubedljivo poražen od Viljema II sa čak 4:0. Njihov cilj je plasman u Evropu, ali i ako se to ne dogodi, ništa strašno. PSV je u prethodnoj sezoni slavio na ovom stadionu sa 2:0, dok revanš nije ni odigran zbog prekida prvenstva, koje se nije ni nastavljalo. I sada su gosti favoriti i, mada su umorni od putovanja u Sloveniju, očekujemo da pobede. Za dvojku se u kladionici 1xbet dobija koeficijent 1.85.\nServet – Bazel – 3+ @ 1.70 u CircusCasino\nNi ekipa iz Ženeve, ali ni Bazel, ne mogu biti zadovoljni izdanjem na prvenstvenoj premijeri u novoj sezoni. Servet je gostovao kod novog prvoligaša Lozane, i izgubio sa 2:1, dok je, po nama, remi Bazela sa drugim novajlijom, ekipom Vaduza 2:2 na ”Sent Jakobu”, još veća senzacija. Lozana će biti u gornjem delu tabele, pa poraz Serveta i nije neko iznenađenje, dok je Bazel bio apsolutni favorit protiv ekipe iz glavnog grada Lihtenštajna. Gosti će biti malo umorni posle utakmica koje su igrali u kvalifikacijama za Ligu Evrope, ali su bar igrali na svom terenu i bili su pošteđeni dugog puta. U prošloj sezoni ove dve ekipe sastale su se četiri puta, jedan meč je dobio Servet, jedan Bazel, a poslednja dva okršaja okončana su rezultatom 2:2. Očekujemo i sada vatromet golova, a naš predlog je igra 3+. Za ovaj tip u kladionici CircusCasino dobijate kvotu 1.70.\nUkupna kvota na tiketu za nedelju u kladionici CircusCasino iznosi 4.84.


U NUB RS obilježen Evropski dan jezika\nFoto: Velibor Tripić | U NUB RS obilježen Evropski dan jezika\nMilan Rakulj 26.09.2017 16:00\nBANJALUKA - Studenti, srednjoškolci i osnovci bogatim programom danas su u Narodnoj i univerzitetskoj biblioteci Republike Srpske (NUB RS) u organizaciji ove ustanove i Savjeta Evrope obilježili Evropski dan jezika, odnosno dan plurilingvalizma i multikulturalnosti.\nU cilju promocije savremenih evropskih tokova, tolerancije, poštovanja jezičke i kulturne šarolikosti, mladi ljudi su pokazali širok stepen znanja u kvizu poznavanja Evrope i na radionicama stranih jezika. Bilo je tu poezije na francuskom, izvedenih skečeva na latinskom, gdje su popularni junaci Asteriks i Obeliks još jednom nadmudrili stare Rimljane, ali i dobro znanih latinoameričkih plesova.\nOni koji žele da nauče, a još uvijek ne poznaju neki od privlačnih im evropskih jezika, imali su priliku sve informacije o njemu da pronađu na Sajmu jezika, gdje su se predstavile privatne škole stranih jezika.\nSve ovo organizatori su realizovali jubilarni deseti put i to desetu godinu zaredom, a koordinator projekta bila je Ljubica Milekić.\n"Naš Evropski dan jezika je počeo 22. avgusta kada smo objavili literarni konkurs za 16 osnovnih škola u Banjaluci pod nazivom 'Želim da naučim tvoj jezik'", kazala je Milekićeva, navodeći da su bile potrebne jednomjesečne pripreme da se pronađu dobitnici likovnog konkursa, ali i odrede pobjednici kviza poznavanja evropskih jezika, na kojem su do finala došle tri osnovne škole: "Mladen Stojanović" iz Laktaša, te "Miloš Crnjanski" i "Jovan Cvijić" iz Banjaaluke.\nSvakako, veliki rad stoji i iza organizacije 11 jezičkih radionica, na kojima su polaznici juče učili osnovne pojmove iz norveškog, francuskog, engleskog, ruskog, španskog, njemačkog i drugih jezika. Naravno, zbog velikog odziva rad se isplatio i s tim u vezi Milekićeva je za "Nezavisne" rekla da je u odnosu na neko prošlo vrijeme znatno pojačana svijest o značaju poznavanja stranih jezika.\n"Smatram da su roditelji osvijestili značaj ranog učenja stranih jezika. Kao nekadašnji predavač Francuskog instituta zaključila sam da roditelji u ranom uzrastu dovode djecu i to je odlično. Mi propagiramo cjeloživotno učenje jezika. Nikada ne treba potcijeniti nijednog kursistu, ni jednog učenika, ali definitivno kapaciteti mladih ljudi su na višem nivou", zaključila je Milekićeva.\nNUB RS Evropski dan jezika\nOdržan festival humora i satire "Kriva drina"\nUmro pisac Lućano de Krešenco\nTanja Stupar-Trifunović predstavila svoje romane\nSlobodan Jović: Svijet je magnetofonska traka koja emituje poeziju\nPreminuo italijanski pisac Andrea Kamiljeri\n"Riječi koje žubore nadjačavaju napete strune"\nIsidora Bjelica u kolumni za "Nezavisne": Blago onima kojima je to glavna muka\nDanilo Kiš Počasni građanin Subotice\nPromovisano drugo izdanje Dakićevog romana "Petodinarke"\nGoran Petrović u Andrićgradu zatvorio Sajam knjige


Joria Marina : hoteli blizu, fotografije, adresa, Хрватска plan, blizu, rezervacija\nJoria Marina (Хрватска)\nNecujam Apartment Complex\nNa 4 minuta hodom udaljenosti od centra grada, ovaj hotel se nalazi u ulici Necujam, Island Solta, a pozicija mu je zapad za grad Necujam. Sve to ga čini idealnim za otkrivanje grada i okoline.Stil hoNastavaktela Necujam Apartment Complex je Porodičan, a pruža pun komfor i usluge kao što su: n.a.. Sakrijte\nNalazi se u ulici Put Sv. Nikole 51, pozicija mu je zapad za grad Grohote, a od centra je udaljen samo 14 minuta kolima.Stil hotela Heritage Hotel Martinis Marchi je Luksuzan, a pruža pun komfor i uslNastavakuge kao što su: n.a.. Heritage Hotel Martinis Marchi ima 6 soba/e/u, čiji se široki spektar kreće od soba tipa Room do soba tipa Room, a najniža cena je 12 084 dinar - Srbija . Sakrijte\nPozicija ovog hotela je zapad za grad Milna, a nalazi se u ulici Milna bb, na samo 13 minuta hodom od centra grada.Stil ovog hotela kategorije tri zvezdice je Porodičan za grad Milna. U njemu ćete naćNastavaki razne usluge, a posebno n.a.. Sakrijte\nStil hotela Apartments Bili je Povoljan, a pruža pun komfor i usluge kao što su: n.a.. Na 5 minuta kolima udaljenosti od centra grada, ovaj hotel se nalazi u ulici Osibova, a pozicija mu je jugozapad Nastavakza grad Milna. Sve to ga čini idealnim za otkrivanje grada i okoline.Sakrijte\nNalazi se u ulici Pantera bb, Milna, pozicija mu je zapad za grad Milna, a od centra je udaljen samo 2 minuta hodom.U hotelu Apartments Gabi pronaći ćete sve usluge koje treba da ima hotel kategorije Nastavaktri zvezdice za grad Milna: n.a.. Stil ovog hotela je Povoljan.Sakrijte\nhotels near luka i marina: Gornja Krusica Harbor, Хрватска\nGornja Krusica Harbor infos\nhotels near luka i marina: Tanki Ratak Marina, Хрватска\nTanki Ratak Marina infos\nNecujam Marina, Okrug Gornji infos\nStomorska Harbour infos\nhotels near luka i marina: Tanki Ratak, Хрватска\nTanki Ratak infos\nTatinja Marina infos


NACRT AMANDMANA NA USTAV RS: Strukovna udruženja smatraju da predložene izmene omogućavaju da izvršna vlast može da kontroliše sudsku, dok se Visoki savet sudstva pretvara u nefunkcionalno telo\nMinistarstvo pravde smatra da bi izvršna vlast trebalo da kontroliše sudsku, po principu "pobedili smo, možemo da radimo šta hoćemo", izjavila je predsednica Društva sudija Srbije Dragana Boljević iznoseći zamerke na Nacrt amandmana na Ustav RS u delu o pravosuđu.\nU Nacrtu izmena Ustava, koje je predložilo Ministarstvo pravde, prema oceni Boljevićeve, nema bitnih garancija nezavisnosti pravosuđa, poput finansijske nezavisnosti, slobode govora i slobode udruživanja sudija.\n"Ni Visoki savet sudstva neće biti funkcionalan ukoliko bude usvojen predlog o načinu na koji se u Narodnoj skupštini Republike Srbije biraju njegovi članovi koji ne dolaze iz redova sudstva", smatra Boljević.\nOna je precizirala da se u nacrtu ustavnih amandmana ostavlja mogućnost da članove Visokog saveta sudstva izabere petočlana komisija i to prostom većinom od tri glasa ukoliko u Narodnoj skupštini ne bude potrebne većine.\n"To praktično znači da bi tri čoveka u državi odlučivala o sastavu Visokog saveta sudstva", konstatovala je Boljevićeva.\nMilan Antonijević iz Komiteta pravnika za ljudska prava je ocenio da nije jasno ni ko bi sve spadao u "istaknute pravnike", iz čijih redova bi Narodna skupština Republike Srbije trebalo da bira članove Visokog saveta sudstva. Antonijević smatra da Ministarstvo pravde vodi "jaku kampanju" protiv sudske vlasti i da sa tim mora da bude upoznata Venecijanska komisija.\nPredsednica Društva sudija Srbije Dragana Boljević izjavila je da je o Nacrtu amandmana mišljenje dostavilo Konsultativno veće evropskih sudija.\n"Od pet tačaka na koje smo mi ukazali kao problematične, oni su najmanje u tri tačke imali isti stav kao i Društvo sudija Srbije", rekla je Boljevićeva.\nOna je podsetila i da su se u petak članovi Društva sastali s predstavnicima Venecijanske komisije i da su im ukazali na pet celina koje u predloženim ustavnim amandmanima predstavljaju problem. Među tim problemima su, kako je istakla, i to što predložene izmene omogućavaju da izvršna vlast može da kontroliše sudsku, a Visoki savet sudstva se pretvara u nefunkcionalno telo. Ocenila je i da se ustavnim rešenjima pokušava da se sudije "upregnu" u vrstu ponašanja koja će biti poslušnička, i dodala da u ustavna rešenja nije vraćena garancija nepremestivosti sudija.\nDirektor Yucom-a Milan Antonijević dodao je da se o ustavnim amandmanima očekuje i mišljenje Konsultativnog veća evropskih tužilaca. Antonijević je rekao da su s delegacijom Venecijanske komisije razgovarali i o Poglavlju 23 u pregovorima Srbije o članstvu u EU i obavezama koje Srbija ima, odnosno o odredbama o minimumu u pravosudnim savetima, naročito u Savetu tužilaca.\nIzvor: Vebsajt N1, 14.05.2018.


Foto: SOPA Images / Sipa Press, Onereps / Česká editoriální fotografie, EU Parliament, Tanjug/Dragan Kujundžić, Profimedia, Shutterstock / RAS Srbija\nfajon flekenstajn kukan bilcik kombo RAS Onereps Česká editoriální fotografie, SOPA Images Sipa Press, EU Parliament, Tanjug Dragan Kujundzic Profimedia, Shutterstock\nU autorskom tekstu, koji prenosimo u celosti, ekskluzivno za "Blic" poručuju da su pluralizam i dijalog ključne reči za razgovore koji su vođeni, i ističu da sada "odgovornost za sprovođenje poboljšanja izbornih uslova leži na vlastima i relevantnim državnim institucijama, ali i na svim političkim akterima u Srbiji koji su učestvovali u međustranačkom dijalogu uz posredovanje Evropskog parlamenta":\nPluralizam i dijalog su ključne reči za dve faze procesa međustranačkog dijaloga, koji je Evropski parlament inicirao zajedno sa Narodnom skupštinom Republike Srbije 2019. godine i koji sad završavamo našom posetom Beogradu uoči planiranih izbora u proleće 2022. Jasno smo znali šta želimo da postignemo sa međustranačkim dijalogom, tačnije, da stvorimo prostor za dijalog među različitim političkim snagama i da potpomognemo proces razmene stavova o najvažnijim pitanjima za demokratiju u Srbiji. To je mandat koji smo dobili od Evropskog parlamenta. Uspeli smo da dođemo do svih relevantnih političkih snaga i okupimo njihove predstavnike da razgovaraju i angažuju se na konstruktivan način. Ovo je samo po sebi značajno dostignuće međustranačkog dijaloga, što dobro znaju svi poznavaoci srpske politike.\nOd početka, naša uloga nije bila da stanemo na bilo koju stranu niti da iznosimo gotova rešenja. Naša uloga je bila da pažljivo slušamo, da pružimo mogućnosti za dijalog među političkim protivnicima i, ako je moguće, da omogućimo kompromis oko nekoliko dugogodišnjih pitanja u vezi sa uslovima za izborno nadmetanje i situacijom u medijskom prostoru, u skladu sa odgovarajućim izveštajima OEBS-ove kancelarije ODIHR. Ovo se, u stvari, dogodilo. Našim naporima je stvoren prostor za poboljšanje uslova za političku utakmicu.\nPosle septembarske runde u procesu međustrančkog dijaloga izrađeno je 16 konkretnih mera u oblasti izbornog nadmetanja i medijskog prostora, a na osnovu prethodnih doprinosa svih strana koje su učestvovale. Ove mere možda nisu lek za srpsku demokratiju, ali predstavljaju veoma konkretne, opipljive korake ka pravednijoj predstavničkoj demokratiji u Srbiji.\nSada odgovornost za sprovođenje poboljšanja izbornih uslova leži na vlastima i relevantnim državnim institucijama, ali i na svim političkim akterima u Srbiji koji su učestvovali u međustranačkom dijalogu uz posredovanje Evropskog parlamenta. Kada je reč o medijima, ključni su nezavisnost nacionalnog javnog emitera i kvalitet i nezavisnost svih ostalih pružalaca medijskih usluga u zemlji. Građani širom Srbije moraju da budu pravilno i propisno obavešteni. Ovo je još važnije za izveštavanje medija tokom predizbornog i izbornog perioda. Takođe postoji potreba za kontinuiranim kvalitetnim radom državnih institucija između izbornih ciklusa kako bi se obezbedila primena međunarodnih i evropskih standarda za održavanje izbora.\nPredstojeći lokalni, parlamentarni i predsednički izbori biće važna prilika za srpsku demokratiju. Međustranački dijalog je uvek podsticao puno učešće svih relevantnih političkih partija na izborima. Drago nam je da vidimo da sve političke stranke sada nameravaju da učestvuju na izborima. To je jedini način da se garantuje adekvatna politička zastupljenost i da se što veći broj građana angažuje u političkoj budućnosti zemlje. Pozivamo sve političke stranke, vlasti i zainteresovane strane da daju sve od sebe da ovi izbori budu slobodni, pravični i transparentni. Političko nadmetanje između stranaka učesnica mora da ostane dostojanstvena. Evropski parlament će takođe biti prisutan na terenu kao deo međunarodne misije za posmatranje izbora i veoma će pažljivo pratiti sprovođenje i ishod ovih izbora.\nSrbija je nedavno napravila važan korak napred na svom putu ka članstvu u EU. Nedavno je u Briselu otvoren još jedan klaster u pregovaračkom procesu, koji se sastoji od četiri poglavlja. Dalji napredak se može postići kroz sprovođenje napora koje je vodio međustranački dijalog za poboljšanje izbornih uslova u Srbiji. Kao sadašnji i bivši poslanici u Evropskom parlamentu smatramo da je Narodna skupština Republike Srbije prirodno mesto za promovisanje pluralizma i dijaloga. Evropski parlament je spreman da nastavi rad sa Narodnom skupštinom, njenim predsednikom i poslanicima u nastojanju da ojača ono što bi trebalo da bude srce demokratije i ključ evropske budućnosti Srbije.\nEU Međustranački dijalog Eduard Kukan Knut Flekenštajn Tanja Fajon Vladimir Bilčik Izbori u Srbiji 2022\nPOSLE NEGATIVNIH REAKCIJA NA IZBORNI PREDLOG EU Fajon i Bilčik: "To je dokument za diskusiju, nije politički sporazum"


Smena na tronu Intela - Povratak korenima - SVET KOMPJUTERA\nMalo je reći da iza zidina tvrđave Intel stvari ne idu planiranim tokom, tačnije da rezultati ne odgovaraju željama i planovima. Upravo u želji da razmrda kompaniju i promeni smer, na čelo Intela pre dve godine postavljen je Bob Svan (Swan). On je bio prvi CEO koji nije bio veteran kompanije i inžinjer, već "spoljni" čovek iz poslovne sfere. Tada se smatralo da je odluka pragmatična i da će njegovo znanje i iskustvo pozitivno uticati na bilans i utisak koji kompanija ostavlja.\nKombinacijom tehničkih poteškoća, loših marketinških poteza i posmatranja tržišta sa najvišeg tornja kristalne palate, Intel je, međutim, uspeo ne samo da raširi jamu koju je počeo da kopa, već i da naleti na lavirint tunela koje mu je konkurencija "ostavila". U kojoj meri je sam Svan krivac, više nije bitno. Šta god da se desilo, akcionari su nervozni, a novinari oblizuju usne spremajući još jednu seriju tekstova o smrti Chipzille i promene su neophodne.\nPostavljenje novog CEO, u neku ruku predstavlja povratak na staru i oprobanu praksu. Pat Gelsinger iza sebe ima 30 godina rada u okviru kompanije, od početaka pod mentorstvom osnivača, Roberta Nojsa (Noyce), Gordona Mura i prvog CEO, Endrua Grouva (Grove), preko rada na utemeljenju USB standarda, bežičnih tehnologija i razvoja generacija procesora. Pored ovog neprocenjivog iskustva, Gelsinger ima i "upravljačkog", jer od 2012. godine obavlja funkciju CEO VMware.


Pod širokim krošnjama lipa u divnom hladu, u subotu, 6. jula u sremskom selu Lug u podnožju Fruške gore održana je 5. po redu manifestacija "Pod lipom se hladimo a medom se sladimo".\nPod pokroviteljstvom opštine Beočin organizaciju su sproveli kao i proteklih godina, Kulturno-umetničko društvo "Mladost" i Slovačko udruženje žena "Vredne pčelice" iz Luga.\nNa otvaranju manifestacije prisutnim se obratio predsednik Skupštine opštine Beočin Zoran Stokuća i uputio prisutnima i organizatorima reči podrške i čestitke. Ana Horvatova, predsednica Odbora za informisanje Nacionalnog saveta slovačke nacionalne manjine, je prisutne pozdravila u ime predsednice NRSNM Libuške Lakatošove, kao i predsednika Matice slovačke Jana Brtke. U nastavku programa sledio je nastup malih Lužana, dece iz vrtića predškolske ustanove, a nakon njih su nastupila su deca iz Matice slovenske Ilok i pevači iz Luga.\nPrvi deo programa završio se defileom svih učesnika pored bogatih i raznovrsnih štandova na kojima su izlagali ženska udruženja i proizvođači pčelinjih proizvoda i ručnih radova, koji neguju tradiiciju i kulturu ovoga kraja. U prijatnoj atmosferi u hladovini lipa bili su pčelari, dok su folkloraši igrali na jakom suncu, jer ih ni julska vrućina nije mogla sprečiti da odustanu od svog nastupa.\nU drugom delu kulturnog programa plesom su se predstavili dečja folklorna grupa KUD "Hajiček", KIS "Kisač", veterani SKC "Pavela Jozefa Šafarika" a pesmom su zabavljali publiku ženska pevačka grupa KUD "Jednota" iz Šida i muška pevačka grupa "V pivničkom polju" iz Pivnica.


Crveno-beli krenuli ka Kopru, sledi Primorska - KK Crvena zvezda\nCrveno-beli krenuli ka Kopru, sledi Primorska\nKošarkaši Crvene zvezde mts krenuli su u subotu oko 10 časova autobusom iz Minhena ka Kopru, gde ih u nedelju očekuje meč 6.kola ABA lige jtd sa domaćom Primorskom.\nUtakmica se igra od 17 časova iu dvorani „Bonifika“ na severu Slovenije, a crveno-beli će odigrati regionalni meč samo 40 časova nakon teške utakmice Evrolige sa Bajwernom.\nPred ovaj meč trener Saša Obradović, bez obzira na činjenicu što su crveno-beli favoriti u ovom meču, poziva na maksimalan oprez:\n„Primorska je tim koji je pretrpeo velike promene u odnosu na prošle sezone, pa i sa te strane treba posmatrati da nisu iskazali pravi potencijal. To je tim u kome ima dobrih igrača, imaju neku svoju ideju u igri, i miks su iskusnih i mladih igrača koji žele afirmaciju. Očekujem da će u nastavku sezone sigurno igrati bolje bez obzira na sadašnji pogled na tabelu,a na nama je da odigramo ozbiljno ovaj meč uz puno poštovanje protivnika i dođemo do bodova“ rekao je trener Crvene zvezde mts.\nMarko Jagodić Kuridža je svojevremeno sa velikim uspehom nosio dres Primorske, ali od tada, mnoge stvari su se promenile u redovima aba ligaša iz Kopra, a Marko je postao pouzdani oslonac crveno-belih:\n„ Jasno je da smo favoriti u ovoj utakmici, bez obzira na to što smo sinoć odigrali težak meč u Minhenu, i što nas ovaj očekuje već u nedelju popodne. Ušli smo u izuzetno težak ritam ali ćemo se truditi da sve izdržimo na pravi način. Za Kopar i Primorsku me vezuju lepe uspomene, nije to ove sezone tim iz nekog prethodnog perioda, ali zaslužuju poštovanje, s druge strane nije lako igrati utakmice u kojima ste proglašeni velikim favoritom. Tu ima dobrih igrača, imaju svoj kvalitet, nemaju šta da izgube, i moraćemo da odigramo vrlo ozbiljno ako želimo da nastavimo da pobeđujemo u ABA ligi“ rekao je krilni centar Crvene zvezde mts.\nOdmah nakon meča u Kopru, crveno-beli se autobusom vraćaju za Beograd, gde će u ponedeljak imati vremena samo da odrade trening, a već u utorak sledi put u Lion na zaostalu utakmicu Evrolige sa ASVEL-om.


Дуални систем у Србији није као у Немачкој и Аустрији | Унија синдиката просветних радника Војводине УСПРВ\nDualni sistem u Srbiji nije kao u Nemačkoj i Austriji\n2. jun 2017. Obrazovanje Nema komentara\nGlavna razlika je što u Nemačkoj đaci sklapaju ugovor sa firmom, a u Srbiji ne * U Nemačkoj učenici dobijaju iznos koji predstavlja „solidan džeparac, ali se od njega ne može iznajmiti stan i živeti samostalno\nJavna rasprava, koja o Nacrtu zakona o dualnom obrazovanju traje do 8. juna, započela je oštrom kritikom sindikata, koji tvrdi da predložena rešenja daju mogućnost za eksploataciju dečjeg rada, jer je predviđeno da učenici kod poslodavca mogu da provedu do 35 sati nedeljno za platu upola manju od minimalca, a zameraju i to što, kao ni poslodavci, nisu konsultovani prilikom izrade tog dokumenta. Ministarstvo prosvete podseća da je sindikat obrazovanja učestvovao u izradi zakona, a tvrde da nepažljivo čitanje može dovesti u zabludu.\n- Dualno obrazovanje nije moguće u svim obrazovnim profilima, i za one koji nisu u tom sistemu, gde se tronedeljna praksa organizuje pred kraj godine, odnosi se odredba koja dozvoljava da učenici rade do 35 sati sedmično. Za one koji su u dualnom sistemu, predviđeno je da u prvoj godini četiri dana nedeljno provedu u školi, a jedan dan u kompaniji ili učionici namenjenoj za praktični rad, u drugoj godini imaju tri dana nedeljno teorijske nastave, a dva u kompaniji, dok je u trećoj godini predviđeno dva dana nedeljno u školi, a tri u kompaniji – kažu za naš list u tom ministarstvu.\nDodaju da se najavljenim zakonom regulišu odnosi između učenika, škola i kompanija, bezbednost tokom učenja kroz rad, licenciranje instruktora koji učestvuju u procesu učenja kroz rad u kompanijama kao i definisanje ciljeva samog značaja dualnog obrazovanja.\n- Dualno i preduzetničko obrazovanje omogućavaju mladim ljudima da steknu visok nivo kompetencija kroz umrežavanje teorijskih i praktičnih znanja, da steknu kvalifikacije iz više veština u okviru jednog profila iz različitih područja rada i zaštiti ih od mogućnosti da postanu jeftina radna snaga – ističu u Ministarstvu i naglašavaju da naknada koju dobijaju u kompanijama predstavlja stimulaciju a zakonom je definisan samo minimum, dok su „kompanije koje posluju u Srbiji pokazale visok stepen odgovornosti i većina njih daje značajno veće sume i do 10.000 dinara“.\nAnn-Kathrin Hentschel, koja u okviru organizacije Nemačka saradnja (GIZ) od 2013. godine u Beogradu radi na projektu uvođenja dualnog obrazovanja u Srbiji, kaže za Danas da je u našem slučaju više reč o kooperativnom modelu koji se razlikuje od dualnog sistema kakav je kreiran u Nemačkoj i Austriji.\n- Glavna razlika je što u Nemačkoj đaci sklapaju ugovor sa firmom, oni su neka vrsta šegrta kojima je omogućeno da uz praktičnu obuku dobijaju i teorijska znanja. Srpski zakon preuzeo je neke elemente iz nemačkog modela i daje dobar osnov da se razvije sistem, jer svi dobijaju. I škole, koje nemaju mogućnost, kao ni u većini razvijenijih država, da nabave savremenu opremu za obuku u tehničkim i zanatskim zanimanjima, gde se tehnologija ubrzano menja, i učenici koji stiču konkretna znanja a da pri tom nije zapostavljena teorija koja ih čini prilagodljivijim na tržištu rada. I kompanijama koje obezbeđuju određene resurse za obuku ide u prilog taj vid društvene odgovornosti uz koji obezbeđuju i bazu radne snage – objašnjava Hentschel, i dodaje da su i u Nemačkoj učeničke plate manje od minimalca, „to je solidan džeparac, ali se ne može iznajmiti stan i živeti samostalno“.\nVisina tih zarada održava odnos između zanimanja, jer ni kasnije plate metalaca i pekara nisu iste.\nOna dodaje i da veliki broj firmi u Nemačkoj zapošljava učenike koje obučavaju, ali da ima i onih koje ih prihvataju ali bez obaveze da ih prime. Međutim, kvalitet obuke omogućava i da se nastavi školovanje, pa oko 25 odsto đaka iz dualnog sistema ide dalje na više obrazovanje.\n- Jako je dobro što je u Srbiji organizovana javna rasprava, jer zakon treba da bude dobar pravni okvir za dalji razvoj modela, u čemu će pomoći i podzakonska akta koja bi morala da budu vrlo precizna – ističe naša sagovornica.\nI studenti traže praksu\n- U okviru javne rasprave o novom zakonu, ovih dana je u Nišu održana tribina. Iako smo mi koncentrisani na srednje obrazovanje, zanatske i tehničke profile i uslove za dualno obrazovanje u njima, javljali su nam se i studenti, koji traže da se slična saradnja sa kompanijama uspostavi i za fakultetsku nastavu – kaže za Danas Gabrijela Grujić, savetnica ministra za dualno obrazovanje.


Dan online - Regioni: Razmjena iskustava zdravstvenih radnika - 2018-11-09\nRegioni ODRŽANA ČETVRTA KONFERENCIJA JADRANSKOG NAUČNOG SKUPA MEĐUREGIONALNE SARADNJE  Razmjena iskustava zdravstvenih radnika\nKOTOR – U organizaciji „AIMUT“, Udruženja urologa i doktora urgentne medicine Italije, na putničkom brodu „Costa neoRiviera“ u kotorskoj luci održana je četvrta Konferencija jadranskog naučnog skupa međuregionalne saradnje. Cilj konferencije je predstavljanje evropskih projekata, razmjena iskustava predstavnika zdravstvenih ustanova regionalnih područja radi unapređenja rada u toj oblasti.\nKonferenciju je u ime Opštine Kotor otvorio potpredsjednik Milivoje Samardžić istakavši tom prilikom važnost održavanja jadranskog skupa u Kotoru, koji je okupio veoma priznate stručnjake zdravstva lokalnog i regionalnog područja.\nOpština Kotor, kako je naglasio, podržava naučne skupove poput ove konferencije, koji za cilj imaju proširenje vidova saradnje, razvoj i prosperitet grada za dobrobit građana, poželjevši učesnicima uspjeh u radu, a svim prisutnima prijatan boravak u Kotoru.\nRadni dio konferencije započeo je dr Giovachino i dr Inocenti prezentacijom evropskih projekata, nakon čega se prisutnima obratio i ambasador Republike Italije u Crnoj Gori Luka Zelioli. Konferencija se vodila temama teritorijalne urologije, a učešće su uzeli dr Ivan Ilić, direktor Opšte bolnice Kotor, dr Marijo Bekić, direktor Bolnice u Dubrovniku, dr Marijo Kordić, direktor Doma zdravlja Mostar, dr Miodrag Aćimović, direktor Odjeljenja za urologiju KBC Beograd, i dr Žana Saratlija, KBC Urologija Split.\nBrod „Costa neoRiviera“, kruzing kompanije „Costa Crociera“ za vrijeme zadržavanja u kotorskoj luci, osim konferencije, svojim putnicima je omogućio i turističku posjetu grada.B.M.


NJUJORK – Više od tri miliona ljudi u SAD i nekoliko desetina hiljada kupaca u Kanadi postali su žrtve krađe podataka koju su sproveli hakeri kompromitirajući sistem jednog spoljnog partnera Folksvagen grupe (VW).\nGreška je bila u tome što ih je pomenuti kompromitirani partner VW Grupe čuvao u nezaštićenom dokumentu.\nFolksvagen grupa je potvrdila ovoga vikenda da je njihova podružnica u SAD, koja je prikupljala podatke klijenta za potrebe marketinga i onlajn prodaje, bila žrtva hakerskog napada, pri čemu su anonimni hakeri ukrali iz njenog sistema podatke više od 3,3 miliona ljudi, prenio je Rojters.\nRiječ je o podacima koji uključuju imena, telefonske brojeve, imejl i adrese stanovanja, a u određenom broju slučajeva i VIN brojeve njihovih automobila, kao i brojeve vozačkih dozvola i brojeve socijalnog osiguranja, što su u SAD pogotovo osetljivi podaci.\nPoručili su tek svima da, kao i inače, izuzetnu pažnju pridaju bilo kakvoj sumnjivoj elektronskoj pošti i drugim komunikacijama u kojima im se traže podatke o njima samima ili o njihovim vozilima.\nUpravo kontaktiranje u pokušaju “pecanja” dodatnih privatnih podataka je ono što napadači s ukradenim kontakt podacima mogu učiniti, ne bi li se domogli pristupa korisničkim računima i finansijskim sredstvima žrtava. (Agencije)


Ministar za finansije BPK Goražde\nNa svojoj današnjoj, sjednici Vlada Bosansko-podrinjskog kantona Goražde usvojila je, između ostalog, Prijedlog odluke o izmjenama i dopunama budžeta Bosansko-podrinjskog kantona Goražde za 2018. godinu.\nMinistar za finansije Nudžeim Džihanić kazao je da je Vlada u više navrata raspravljala o rebalansu budžeta za ovu godinu, te je današnji prijedlog rezultat onoga što je u tom procesu usaglašeno i dogovoreno.\nKada je u pitanju rebalans, glavni cilj bio je da se, uzimajući u obzir priliv sredstava u budžetu, ona rasporede na prioritetne aktivnosti i projekte koji su započeti ili završeni u ovoj godini.\n– Iznos izmjena i dopuna budžeta na prihodovnoj i na rashodovnoj strani strani je 36.972.796,00 KM i manji je za oko 4 miliona KM u odnosu na onaj budžet koji je Skupština usvojila za 2018. godinu, sa svim primicima i neplaniranim donacijama, koji je na kraju iznosio 40.960.198,00 KM na prihodovnoj i 40.460.198,00 KM na rashodovnoj strani – kazao je ministar Nudžeim Džihanić.\nUzimajući u obzir važnost pravovremenog usklađivanja prihoda i rashoda u budžetu, on je istakao da bi bilo dobro da se rebalans usvoji što prije, kako se ne bi stvarao dodatni deficit u budžetu.\n– Ako se rebalans ne usvoji, onda ćemo imati veliki problem. Budžet je zasad smanjen za oko 4 miliona i ako se ne usvoje izmjene i dopune budžeta, stvorili bismo deficit još za oko 3,5-4 miliona KM – kazao je on.\nMinistar se osvrnuo i na proceduru donošenja Budžeta Bosansko-podrinjskog kantona Goražde za 2019. godinu.\n– Ono što je bila vodilja Ministarstva finansija jeste, uglavnom, projekcija Federalnog ministarstva finansija vezano za poreze i ostale neporezne prihode. Takođe, projekcija našeg ministarstva bazira se u odnosu na izvršenje iz prethodnih godina, ono šta je moguće i koliko je moguće i koji su iznosi koji se mogu isfinansirati. Znamo da je pred nama vrlo teška godina, da grant sredstva sa nivoa federalnog budžeta koja su bila očekivana za 2018. godinu nisu ispoštovana u predviđenom iznosu, znači prepolovljena su, tako da smo se vodili svim tim pretpostavkama i sklopili jedan nacrt budžeta koji je upućen ka Vladi. Vlada ga je danas razmatrala i usvojila u iznosu od 39.915.596,00 KM na prihodovnoj i 39.415.596,00 KM na rashodovnoj strani – kazao je ministar i pojasnio da se razlika od 500.000,00 KM odnosi na obavezu pokrića deficita iz prethodnog perioda.\nMinistar Nudžeim Džihanić istaknuo je da je budžetom za narednu godinu planiran i manji porast plaća budžetskih korisnika, te da će iznos tekućih transfera lokalnim zajednicama u sastavu Bosansko-podrinjskog kantona ostati na istom nivou kao u 2018. godini.\n– Ministarstvo finansija je, na prijedlog Ministarstva obrazovanja, ugradilo povećanje ličnog dohotka za uposlene u srednjem i osnovnom obrazovanju. Vodilja Vlade je bila da ne možemo povećati instrukcijom plaće samo za obrazovanje i dogovorili smo se da povećamo plaće i Ministarstvu unutrašnjih poslova i cijeloj upravi, tako da je ovdje ugrađen i iznos za povećanje plaće, tj. povećanje osnovice koja je do sad bila 371,00 KM, a sada bi trebala biti 380,00 KM – kazao je ministar.\nOvakvim povećanjem plaća na godišnjem nivou, kako je istaknuto, nastojat će se postići planirano usklađivanje plaća kako bi ono dostiglo nivo drugih kantona i Federacije.\nGrant sredstva sa nivoa Federacije planirana su u manjem iznosu nego prethodnih godina.\n– Vrlo bitno je istaći da Ministarstvo finansija više nije planiralo grant od 5 miliona od Federacije, jer prethodne godine nam govore da je taj iznos nemoguće izlobirati i dobiti s federalnog nivoa. Ušli smo, kao i ostali kantoni, u finansiranje, tako da smo planirali iznos granta od 3 miliona KM. To je ono što je realno za očekivati, jer moramo biti svjesni da su generalno povećani i prihodi od indirektnih poreza u Federaciji, tako da naš kanton osjeti i blago povećanje tih poreza – kazao je ministar Nudžeim Džihanić.\nOvom prilikom istaknuto je da je na današnjoj sjednici razmatran i usvojen i Prijedlog odluke o privremenom finansiranju Bosansko-podrinjskog kantona Goražde, kao i Nacrt zakona o izvršenju budžeta Bosansko-podrinjskog kantona Goražde za 2019. godinu.


Stoltenberg: Odnosi NATO-a sa Rusijom u najtežoj fazi - Vijesti.me\nGENERALNI SEKRETAR ALIJANSE UPOZORAVA\nGeneralni sekretar NATO-a Jens Stoltenberg izjavio je da su se odnosi između Alijanse i Rusije veoma pogoršali i da su sada u najtežoj fazi od perioda Hladnog rata, navodi Tanjug.\n"Mislim da je ispravno reći da je odnos NATO-a sa Rusijom u najtežoj fazi u kakvoj nije bio od završetka Hladnog rata", rekao je Stoltenberg za CNN, prenosi AFP.\nNjegov komentar uslijedio je nakon što je američki predsjednik Donald Tramp izjavio da su odnosi između Vašingtona i Moskve na "veoma opasnom" i najnižem nivou u istoriji, a da je za to zaslužan Kongres.\n"Naši odnosi sa Rusijom su na opasnom i najnižem nivou u istoriji. Za to možete zahvaliti Kongresu, istim onim ljudima koji ne mogu da nam daju zdravstvenu zaštitu", napisao je Tramp na svom Tviter nalogu.\nTramp je u srijedu potpisao zakon kojim se pojačavaju ekonomske sankcije Rusiji, Iranu i Sjevernoj Koreji, uz obrazloženje da to radi zarad nacionalnog jedinstva.\nGoranBalkanski 1 godinu i 3 mjeseca\nU "najtežoj fazi", na najnižem nivou"!!?? Pa "gospodo" Ameri to je vaše maslo.Vi ste odnose doveli na ovaj nivo.Padom berlinskog zida i ponovnim ujedinjenjem Njemačke SAD je potpisala povelju da se nece širiti na istok."Dolaskom" NATO-a na njihove granice, Rusija se pobunila, a Ameri njiih proglašavaju krivima. Pa koje licemjerje, užas jedan!!!\nzoki45 1 godinu i 3 mjeseca\nNe kaze potrudicemo se da se odnosi poprave. Znaci sve je to namestaljka ratnih lobija.


Šefovi policije sjeveroistočne Bosne zadovoljni sigurnošću u 2017. godini – Glas TK – Vaše najdraže novine\nŠefovi policije sjeveroistočne Bosne zadovoljni sigurnošću u 2017. godini\n14. Decembra 2017. redakcija\nŠefovi policijskih agencija s područja sjeveroistočne Bosne na sastanku u Tuzli razgovarali su o dosadašnjoj saradnji i zajedničkom djelovanju policije u borbi protiv organizovanog kriminala, a stanje sigurnosti u ovoj godini zajednički je ocijenjeno zadovoljavajućim.\nKomesar MUP-a TK Fadil Šljivić rekao je da nisu imali nekih težih oblika krivičnih djela poput oružanih pljački, razbojništava i terorizma.\n”O organizovanom kriminalu smo razgovarali sa posebnim akcentom na borbu protiv auto-kriminala, borbu protiv terorizma i borbu protiv opojnih droga. Dogovoreni su određeni programski ciljevi koji će biti uvršteni u plan za narednu godinu i na tom polju ćemo još bolje sarađivati”, naveo je Šljivić.\nRazmjena informacija dovela je do boljeg stanja sigurnosti, a postignuti su određeni rezultati i na međunarodnom planu.\nŠef policije Brčko distrikta Goran Pisić istakao je da su prošle godine imali veliku akciju u kojoj je spriječena prodaja velike količine oružja i uhapšeno više osoba.\n”I ove godine na području Brčkog, Bijeljine i Tuzle organizirana su hapšenja, pri čemu je zaplijenjena i veća količina droge namjenjena zapadno-evropskom tržištu”, dodao je Pisić.\nJedan od zaključaka sastanka je da u narednom periodu treba djelovati još jače na terenu.\nNačelnik PU Zvornik Goran Abazović istakao je da je zadovoljan saradnjom s Tuzlanskim kantonom, drugim policijskim upravama i Brčko distriktom, te da ona i u narednom periodu treba biti nastavljena i podignuta na viši nivo.\nPredstavnici policije s područja sjeveroistočne Bosne zaključili su da samo zajedničkim djelovanjem i brzim reakcijama mogu doprinijeti smanjenju broja krivičnih djela i boljoj sigurnosti građana.\n← Pep Guardiola je aktuelni rekorder Premier lige, Bundeslige i La Lige\nVanredna sjednica Vlade TK: Donesene odluke za budžetske korisnike i neosigurne osobe →


Makron podržava svaki predlog za Kosovo - Politika - Dnevni list Danas\nPočetna » Politika » Makron podržava svaki predlog za Kosovo\n15Piše: FoNet 30. novembra 2018. 10.18\nIstiče se da je Markon to već napomenuo predsedniku Srbije Aleksandru Vučiću tokom njegovog boravka u Parizu.\nFrancuski predsednik dolazi u osetljivom trenutku kada su Beograd i Priština potpuno obustavile dijalog, zbog odluke prištinskih vlasti da uvedu carine od 100 odsto na protizvode iz Srbije. List prenosi da bi Makron mogao da pomogne da se stvari vrate za pregovarački sto i da bude karika koja će doprineti da se rešenje, uprkos svemu, nađe do proleća 2019. godine, kako je to ranije planirano.\nAleksandar Vučić, Emanuel Makron, Kosovo i MetohijaBeograd\n30. novembra 2018. u 10.32\nHvala Makronu na podrssci.\n30. novembra 2018. u 10.33\nSrbija je uvek raspolozena za svaki razuman dogovor caki uz nase malo popustanje.\n30. novembra 2018. u 10.35\nNadamo se pomoci Francuske kada je nas problem sa Kosovom u pitanju.\nMakron mi je još zagonetan i nije još otvorio sve karte po pitanju Kosova s tim da je interesantno da ga Vučić izbiljno pominje u tom kontestu ,što obećava .\nMakron podrzava Srbiju i njene napore da se resi ovaj problem.\n30. novembra 2018. u 10.37\nTeska i mukotrpna je borba Srbije u resavanju problema sa Kosovom. Svet to vidi i hoce da nam pomogne.\n30. novembra 2018. u 10.45\nBilo bi lepo da Francuska cuje i podrzi Srpsko resenje Kosovskog problema.\n30. novembra 2018. u 10.48\nHvala na podršci, ali ti Pariz nećemo zaboraviti.\n30. novembra 2018. u 12.09\nA hoćemo li zaboraviti bombardovanje srpskih položaja na Palama ‘Miražima’? Ili dugogodišnju satanizaciju Srbije i Srba (ne Slobodana Miloševića) u francuskim medijima? A njihove bombe koje su ’99. bačene na Srbiju?\n30. novembra 2018. u 13.29\nSve ce da se zaboravi, jer se politika bazira na interesima pojedinaca , narod je samo tu da slusa i da pronadje nacin da prezivi.\n30. novembra 2018. u 10.50\nSvaka pomoć i podrška je dobrodošla. Srbija je miroljubiva zemlja.\nKockaju se na Kosovu ljudskim životima a tobože pošten i civilizovan zapadni svet ništa ne preduzima.\n30. novembra 2018. u 11.03\nZnači da Francuska podržava ovu krizu sa hranom i lekovima na Kosovu i smatra to legitimnim pritiskom na Srbiju.\n30. novembra 2018. u 11.05\nOn da je mogao, a pre svega hteo da pomogne, ne bi više poštovao Tačija od žrtva Velikog rata.\n30. novembra 2018. u 11.25\nSprovode genocid nad Srbima na Kosovu, Međunarodna zajednica ne bi smela da ćuti na ovaj zločin Prištine


Evropska železnica na meti Al Kaide | Novosti.RS\nEvropska železnica na meti Al Kaide\n19. 08. 2013. u 09:36\nAl Kaida planira napade na evropsku mrežu brze železnice, objavio je danas najtiražniji nemački dnevni list "Bild"\nBERLIN - Al Kaida planira napade na evropsku mrežu brze železnice, objavio je danas najtiražniji nemački dnevni list "Bild", pozivajući se na obaveštajne izvore.\nU tekstu se navodi da bi pomenuta teroristička mreža mogla da postavi eksploziv u vozove ili tunele, ili da sabotira pruge ili električne instalacije, prenela je agencija AFP.\n"Bild" navodi da su te informacije potekle od američke Nacionalne bezbednosne agencije (NSA), koja je prisluškivala konferencijske pozive u kojima su učestvovali neki od najviših operativaca Al Kaide.\nGlavna tema tih razgovora je bio napad na evropsku železničku mrežu, navodi "Bild".\nNemačke vlasti su na te pretnje odgovorili uvođenjem diskretnih mera poput rasporedivanja policajaca u civilu na najveće železničke stanice kao i glavne linije u zemlji.\nSAD i nekoliko zapadnih zemalja privremeno su bile zatvorile svoje ambasade u arapskim zemljama, pošto su obaveštajne službe dobile saznanja o mogućim napadima Al Kaide prisluškujući početkom avgusta razgovor između lidera Al Kaide Ajmana al-Zavahirija i više od 20 operativaca iz čitave svetske mreže te terorističke organizacije.


Arsić: Ne mešati problem Kosova i problem juga Srbije - Politika - Dnevni list Danas\nPočetna » Politika » Arsić: Ne mešati problem Kosova i problem juga Srbije\nArsić: Ne mešati problem Kosova i problem juga Srbije\nZamenik predsednika opštine Bujanovac Stojanča Arsić rekao je danas FoNetu da sve ovo što se povremeno događa sa jugom Srbije, kao i odlazak albanskih predstavnika u Tiranu i Prištinu, treba posmatrati u sklopu pregovaračkih pozicija u Briselu.\n1Piše: FoNet 11. septembra 2018. 13.21\nOn smatra da se političari sa juga Srbije po potrebi uvode u igru da malo podignu tenzije.\nTo ne koristi ni građanima na jugu Srbije, ni lokalnoj zajednici i samoupravi. Ni izjave koje ponekada dolaze iz Beograda, ni izjave odavde koje se plasiraju u Prištini. Sve to trpe građani Bujanovca, Preševa i Medveđa, upozorava Arsić.\nOn ukazuje da će ljudi u te tri opštine i dalje biti taoci rešavanja krize na Kosovi i još dugo će tapkati u mestu bez ozbiljnih investicija, bez otvaranja radnih mesta, bez onoga od čega se živi.\nI zato će nam mladi ljudi, i Srbi i Albanci, odlaziti iz ovih krajeva. Albanci u zapadnu Evropu, a Srbi prema Beogradu, dodao je Arsić, koji misli da ovo ne vodi rešavanju krize na Kosovu i Metohiji, nego može samo da dodatno zakomplikuje stvari.\nArsić kaže da je čuo za jučerašnji sastanak političkih predstavnika Albanaca sa juga Srbije u Prištini, ali da detalje ne zna.\nAko su ispostavili zahtev Hašimu Tačiju da Skupština Kosova donese odluku o pripajanju Bujanovca, Preševa i Medvedje, onda su se obratili na pogrešnu adresu, kaže Arsić.\nNiko ne može da podnosi zahteve u ime opštine ili u ime Albanaca koji su građani Republike Srbije, poručio je Arsić i dodao da ne treba mešati problem Kosova i problem juga Srbije.\nOdavno je rečeno da su to odvojeni problemi i da se rešavaju odvojeno. U Srbiji je to rešeno još 2000. godine, dok problem Kosova nije rešen i u toku su pregovori, a kako će se i kada završtiti, videćemo, rekao je Arsić.\nbujanovac, kosovo, stojance arsicBujanovac\n11. septembra 2018. u 14.15\nTreba neko jasno da postavi pitanje liderima u Srbiji , zašto su više puta svojim izjavama uvukli potpuno integrisane teritorije Srbije u pregovore o Kosovu i ko ih je za to ovlastio ! Trebalo je jasno od dolaska na vlast 2012. godine da stave do znanja svima da se pregovori o Kosovu odnose isključivo na teritoriju te pokrajine na koju se odnosi rezolucija 1244 !


Posle saslušanja, istražni sudija Veća za ratne zločine Milan Dilparić doneo je rešenje o izručenju Karadžića Haškom tribunalu.\nPredsednik nacionalnog saveta za saradnju sa Haškim tribunalom Rasim Ljajić i tužilac za ratne zločine Vladimir Vukčević pokazali su, dan posle hapšenja, novinarima novu fotografiju Radovana Karadžića, koji se krio na Novom Beogradu koristeći lažni identitet dr Dragana Dabića, i naveli da tokom boravka u Srbiji bavio alternativnom medicinom.\nDana 22. jula počinju višednevni protesti podrške Radovanu Karadžiću u Beogradu koje su organizovali SRS, i nekoliko desničarskih organizacija.\nPorodica Radovana Karadžića nije dobila odobrenje od visokog predstavnika međunarodne zajednice u BiH Miroslava Lajčaka da ga, pre nego što bude izručen Haškom tribunalu, poseti u Beogradu.\nAdvokat Radovana Karadžića Svetozar Vujačić najavio je da će se bivši predsednik Republike Srpske pred sudom u Hagu braniti sam i da će u Srbiji imati stručni tim, koji će mu pomagati u odbrani.\nŽalba na rešenje o ispunjenosti uslova za izručenje Radovana Karadžića Haškom tribunalu, za koju advokat tvrdi da je podneta, nije stigla u Okružni sud u Beogradu.\nU stanu u kojem se krio Radovan Karadžić policija pronašla kopije materijala sa sednica Generalštaba Vojske Republike Srpske.\nNa protestu organizovanom, 29. jula, u znak protesta zbog hapšenja Radovana Karadžića, hiljade pristalica Srpske Radikalne stranke okupilo se na beogradskom Trgu Republike. Došlo je i do sukoba policije i demonstranata. Povređeno je najmanje 46 osoba.


Sirija: Napad na turske hodočasnike\nProtesti protiv sirijskog predsednika u Homsu\nNa severu Sirije danas je otvorena vatra na konvoj autobusa u kojem su bili turski hodočasnici na povratku sa hadžiluka u Saudijskoj Arabiji. Dve osobe su ranjene. Još niko nije prihvatio odgovonost za napad, a tursko Ministarstvo inostranih poslova je potvrdilo da se napad dogodio u Siriji, ali nije saopštilo detalje.\nU medjuvremenu, turski premijer Redžep Tajip Erdogan je upozorio sirijskog predsednika Bašara al-Asada da su mu dani odbrojani i da ne može beskrajno da ostane na vlasti uz pomoć vojne sile. Rusija je danas optužila zapadne zemlje da potkopavaju šanse za mirno rešenje sirijske krize - pozivajući Asadove protivnike da ne pokušavaju da se dogovore sa vladom.\nMinistar inostranih poslova Rusije, Sergej Lavrov, ponovio je stav Moskve da je sirijska opozicija takodje odgovorna za nasilje i da bi međunarodna zajednica trebalo na nju da izvrši pritisak da započne razgovore.


Bogdanović o sebi kao lideru ekipe i sukobima u svlačionici: Mi znamo šta imamo... - Telegraf.rs\nBek srpske reprezentacije Bogdan Bogdanović rekao je po dolasku u Beograd da je njegovo individualno priznanje mala uteha za neuspeh Srbije na Mundobasketu u Kini.\nNaše košrakaše sačekala je na aerodromu "Nikola Tesla" grupa srpskih navijača, a Bogdan kaže da su upravo oni jedan lep utisak nakon osvojenog petog mesta na Mundobasketu. Odgovorio je i na pitanje o sebi kao lideru tog tima.\n- Nikad nije bila reprezentacija samo od jednog igrača, lepo je što je makar neko dobio nagradu, zahvalio bih se samo ljudima što su došli da nas dočekaju i to bih izdvojio - rekao je Bogdanović.\nBogdan je u Kini postigao 183 poena i bio najbolji strelac takmičenja sa 22,9 poena prosečno na osam mečeva. Njemu i saigračima sada slede kvalifikacije za Olimpijske igre u Tokiju naredne godine.


Sednica Opštinskog veća: Novi pravobranilac i zeleno svetlo za programe -\nOpština Aleksinac će u novoj godini imati novog pravobranioca pošto Ivanu Stankoviću, koji sada obavlja ovu funkciju, ističe petogodišnji mandat a i stiče prvog januvara pravo na penziju. Opštinsko veće je na današnjoj sednici jednoglasno usvojilo Rešenje o postavljenju Daliborke Mikić, diplomiranog pravnika iz Aleksinca, za pravobranioca na mandatni period od pet godina koji počinje od prvog januara naredne godine. Ona je do sada obavljala funkciju zamenika opštinskog pravobranioca. Većnici su dali saglasnost i na postavljenje Marine Stefanović, diplomiranog pravnika iz Donje Trnave, za zamenika pravobranioca opštine Aleksinac.\nPredsednik opštine i Opštinskog veća Nenad Stanković zahvalio se Ivanu Stankoviću na dugogodišnjoj uspešnoj saradnju i radu u organima lokalne samouprave. Ivan Stanković je uzvratio ocenom da je ta saradnja bila uspešna i da je zadovoljan što odlazi u penziju smatrajući da kada čovek stekne pravo na taj status mesto treba da ustupi mlađima, kako bi se održao kadrovski kontinuitet u javnim službama. Po njemu penzioneri ako žele i dalje da rade to treba da čine u privatnom biznisu.\nOpštinska vlada dala je saglasnost i na podnete cenovnike za pružanje usluga od strane javnih komunalnih i drugih preduzeća koje nisu menjani u odnosu na prošlu godinu. Većnici su prihvatili i vansudska poravnjanja kao oštetu od ujeda pasa lutalica po osam zahteva, pa će iz budžeta građanima iz Žitkovca, Aleksinca, Česte, Niša, Gredetina i Prćilovice biti isplaćeno 264 hiljada, odnosno pojedinačno po 33 hiljade dinara.\nOpštinsko veće je dalo saglasnost na programe rada, kao i na finansijske planove, za 2020. godinu aleksinačkim javnim preduzećima i ustanovima. Konačnu reč o planiranim aktivnostima i predviđenim budžetima za preduzeća i ustanova daće odbornici Skupštine opštine Aleksinac na sednici koja će biti održana do kraja godine.\nPrevious Post:Kvantorijum oduševio gimnazijalce\nNext Post:Obrazovanjem do boljeg života


08-06-2019 09:38 Svet Planeta\nVršilac dužnosti šefa Pentagona uputio je pismo turskom ministru odbrane, sa detaljima o američkom planu da se Ankara isključi iz programa borbenog aviona F-35 zbog kupovine ruskih PVo sistema S-400.\nVršilac dužnosti američkog sekretara za odbranu Patrik Šanahan obavestio je svog turskog kolegu Hulusija Akara na koji će način SAD iz programa isključiti Tursku, glavnog partnera i jedinog dobavljača desetina delova za avione F-35.\nU saopštenju od 6. juna se nalazi deo pod nazivom "Mapa puta učešća Turske u programu F-35", prema kojem Turska mora prekinuti sve operacije vezane za program do 31. jula. To uključuje obuku njenih pilota, kojima će biti dozvoljeno da ostanu u SAD do tog datuma. Nakon isteka roka, biće im zabranjeno da uđu u vazduhoplovnu bazu "Luk" u Arizoni i vazduhoplovnu bazu "Edžlin" u Floridi, gde se održava obuka, a njihove pozivnice su ukinute. Trenutno se u američkim bazama nalazi 42 turska vojnika.\nPotvrđujući ranije medijske izveštaje, Šanahan je saopštio da SAD neće prihvatiti nove pilote, "zato što suspendujemo Tursku iz programa F-35".\nTurska neće biti pozvana na godišnji okrugli sto rukovodilaca programa F-35 12. juna i neće dobiti ugovorene proizvode, održavanje i nastavak razvoja programa. SAD će "obustaviti neograničeno" isporuku materijala i opreme Turskoj u okviru programa.\n"Mapa puta" izbacivanja Turske iz projekta F-35 dolazi odmah nakon što je ruska državna korporacija za odbranu "Rostek" objavila u petak da će prve baterije PVO sistema S-400 stići u Tursku za dva meseca, pre prvobitnog roka.\nIzvršni direktor "Rosteka" Sergej Čemezov je ukazao da je Rusija već završila obuku turskih posada za upravljanje najsavremenijim sistemima PVO odbrane.\nPostojeći borbeni sistemi u Evropi nisu sposobni da pruže zaštitu od ruskog naoružanja, više o tome OVDE.\nLJUDI IZ ŠUME ZATIRU HRAMOVE: Šiptarska vlast namerava da sravni Saborni hram Hrista Spasa u Prištini\nIgor Ristovski, od čitaoca do pisca: Domaći književnici ne umeju da cene iskrenost čitalaca!


Foto: Printskrin RTV\n- Dragi Novosađani, čestitam vam na izboru vašeg grada za Evropsku prestonicu kulture - rekao je Škaplerov.\nDobrov je izrazio nadu da će Novi Sad, kao i cela Srbija, nastaviti da razvijaju svoje potencijale u nauci, kulturi i umetnosti.\nFoto: Фото: Принтскрин/milosvucevic_gradonacelnik\n- Nadam se da ćete i u 2022. nastaviti svoj put razvoja i doprineti opštem dobru Evrope, ali i čitavog čovečanstva.\nNekavakidašnji snimak obraćanja ruskih kosmonauta sa Međunarodne svemirske stanice objavio je gradonačelnik Novog Sada Miloš Vučević na svom Instagram profilu.\nMiloš Vučević Miloš Vučević Novi Sad Novi Sad vesti